ދިވެހި - Sorah Fatir ( The Orignator )\nNoble Quran » ދިވެހި » Sorah Fatir ( The Orignator )\nحمد ހުރީ اللَّه އަށެވެ. އެކަލާނގެއީ، އިސްވެދިޔަ مثال އަކާ ނުލައި އުޑުތަކާއި، ބިން އުފެއްދެވި ރަސްކަލާނގެއެވެ. ދޭކުން، ތިނަކުން، ހަތަރަކުން ފިޔަފުޅުތަކެއް ލިބިވަޑައިގެންފައިވާ ملائكة ން އެއީ (އެކިއެކި ކަންކަމާއިގެން) ފޮނުއްވާ ބަޔަކުކަމުގައި ލެއްވި ރަސްކަލާނގެއެވެ. ހެއްދެވުމުގައި އެކަލާނގެ އިރާދަކުރައްވާ ގޮތަކަށް އިތުރު ކުރައްވަތެވެ. ހަމަކަށަވަރުން اللَّه އީ، ކޮންމެ ކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\nމީސްތަކުންނަށްޓަކައި اللَّه އެއްވެސް رحمة އެއް ހުޅުއްވަވާނަމަ، ފަހެ، އެ رحمة ހިފަހައްޓާނެ މީހަކު ނުވެތެވެ. އަދި އެކަލާނގެ ކަމެއް ހިފަހައްޓަވާނަމަ، އެކަން އެކަލާނގެއަށްފަހު ވީއްލާނެ މީހަކު ނުވެތެވެ. އެކަލާނގެއީ، عزيز ވަންތަ، حكيم ވަންތަ ރަސްކަލާނގެއެވެ.\nއޭ މީސްތަކުންނޭވެ! اللَّه ތިޔަބައިމީހުންނަށް ދެއްވި نعمة ހަނދުމަކުރާށެވެ! اللَّه މެނުވީ ތަކެތި ހައްދަވާ، އުޑާއި ބިމުން ތިޔަބައިމީހުންނަށް رزق ދެއްވާ ކަލަކު ވޭހެއްޔެވެ؟ އެކަލާނގެ މެނުވީ إله އަކު ނުވެއެވެ. ފަހެ، ތިޔަބައިމީހުން (إيمان ކަމުން) އެއްކިބާވެގަންނަނީ ކޮންފަދައަކުން ހެއްޔެވެ؟\nއަދި އެއުރެން ކަލޭގެފާނު ދޮގުކުރާނަމަ، ފަހެ، ހަމަކަށަވަރުން، ކަލޭގެފާނުގެ ކުރިންވެސް رسول ން ދޮގުކުރެވުނެވެ. އަދި އެންމެހާ ކަންތައް رجوع ކުރައްވާހުށީ اللَّه ގެ حضرة އަށެވެ.\nއޭ މީސްތަކުންނޭވެ! ހަމަކަށަވަރުން، اللَّه ގެ وعد ފުޅަކީ حق ތެދެވެ. ފަހެ، ދުނިޔޭގެ ދިރިއުޅުން ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ! އަދި اللَّه އާމެދު شيطان އާ ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ!\nހަމަކަށަވަރުން، شيطان އާއަކީ، ތިޔަބައިމީހުންނަށްވާ عداوة ތެރިޔެކެވެ. ފަހެ، އެ شيطان އާއީ، عداوة ތެރިޔަކު ކަމުގައި ތިޔަބައިމީހުން ދެކޭށެވެ! އޭނާގެ جماعة އަށް އޭނާ ގޮވާކަން ކަށަވަރީ، ނަރަކައިގެ أهل ވެރިންގެތެރެއިން ވުމަށެވެ.\nكافر ވި މީހުންނަށް ގަދަވެގެންވާ عذاب ހުށްޓެވެ. އަދި إيمان ވެ صالح عمل ކުޅަ މީހުންނަށް ފާފަފުއްސެވުމާއި، ބޮޑުވެގެންވާ ދަރުމަހުށްޓެވެ.\nފަހެ، އެމީހެއްގެ ނުބައި عمل، އެމީހަކަށް ޒީނަތްތެރިކުރެވި އަދި އެއީ ރަނގަޅު عمل ކަމުގައި ދެކެފި މީހާ (ތެދުމަގު ލިބުނުމީހާއާ އެއްފަދަހެއްޔެވެ؟) ފަހެ، ހަމަށަވަރުން، اللَّه، އެކަލާނގެ އިރާދަކުރައްވާ މީހަކު މަގުފުރައްދަވަތެވެ. އަދި އެކަލާނގެ އިރާދަކުރައްވާ މީހަކަށް ތެދުމަގު ދައްކަވަތެވެ. ފަހެ، އެއުރެންގެ މައްޗަށް ހިތާމަކުރެއްވުމުގައި، ކަލޭގެފާނުގެ نفس ހަލާކުވިޔަނުދެއްވާށެވެ! ހަމަކަށަވަރުން، اللَّه އީ، އެއުރެން ކުރާކަންތައް މޮޅަށްދެނެވޮޑިގެންވާ ރަސްކަލާނގެއެވެ.\nއަދި اللَّه އީ، ވައިރޯޅި ފޮނުއްވި ރަސްކަލާނގެއެވެ. ފަހެ، އެ ވައިރޯޅި ވިލާތައް އުފުލައެވެ. އަދި މަރުވެފައިވާ ރަށަކަށް، ތިމަންރަސްކަލާނގެ އެ ވިލާތައް ގެންދެވީމެވެ. ފަހެ، ބިންގަނޑު މަރުވެފައި އޮތުމަށްފަހު، އެ ވިލާތަކުގެ ފެނުން ތިމަންރަސްކަލާނގެ އެ ބިން ދިރުއްވީމެވެ. (قيامة ދުވަހުން) އަލުން ދިރުއްވައި ފޮނުއްވުންވަނީވެސް އެފަދައިންނެވެ.\nعزّة ތެރިކަން އެދޭމީހާ (ދަންނާށެވެ!) ފަހެ، އެންމެހާ عزّة، މިލްކުވެގެންވަނީ اللَّه އަށެވެ. ރަނގަޅު ބަސްތައް އުފުލިގެންދަނީ، އެކަލާނގެ حضرة އަށެވެ. އަދި صالح عمل އެކަލާނގެ حضرة އަށް އުފުލައްވަތެވެ. އަދި ނުބައި ކަންތައް ރާވައިހަދާ މީހުންނަށް، ގަދަވެގެންވާ عذاب ހުށްޓެވެ. އަދި، ގެއްލި ހަލާކުވެދާނީ ހަމައެއުރެންގެ ރޭވުންތަކެވެ.\nވެލިން، ދެން މަނިތިއްކަކުން، ތިޔަބައިމީހުން ހެއްދެވީ اللَّه އެވެ. ދެން ދެ ޖިންސުގެ މީހުން ކަމުގައި އެކަލާނގެ ތިޔަބައިމީހުން ލެއްވިއެވެ. އަދި އެކަލާނގެ ދެނެވޮޑިގަތުމާއެކުގައި މެނުވީ، އަންހެނަކު މާބަނޑެއް ނުވެތެވެ. އަދި ނުވެސް ވިހާމެއެވެ. އަދި ފޮތެއްގައި ކަނޑައަޅުއްވާފައިވާ ގޮތުން މެނުވީ، عمر ދިގު މީހެއްގެ عمر ދިގުވެގެން ނުދެތެވެ. އަދި އޭނާގެ عمر ކުރުވެގެންވެސް ނުމެދޭމެއެވެ. ހަމަކަށަވަރުން، އެކަންތަކަކީ، اللَّه އަށް ދާދިފަސޭހަ ކަމެކެވެ.\nދެކަނޑު ހަމަހަމަވެގެން ނުވެތެވެ. (އެބަހީ: ކަނޑުގެ ލޮނުގަނޑާއި ކޯރުގެ މީރު ފެން، ހަމަހަމަވެގެނެއް ނުވެތެވެ.) މިއީ މީރުކަން ބޮޑު، ބުއިމަށް ފަސޭހަ މީރު ފެނެވެ. އަދި މިއީ ލޮނުކަން ގަދަ ލޮނު ހިތި ފެނެވެ. އަދި އެއިން ކޮންމެ ތަނަކުން ތިޔަބައިމީހުން ތާޒާ މަސްކަމުއެވެ. އަދި ތިޔަބައިމީހުން އަޅައި އުޅޭ ގަހަނާ އެ ކަނޑުން ނެރެމުއެވެ. އަދި އެ ކަނޑުގައި ގޮސްއައިސްވާ އުޅަނދުތައް ތިބާ ދެކޭނޫއެވެ. (އެއީ) ތިޔަބައިމީހުން އެކަލާނގެ فضل ވަންތަކަމުން އެދިގަތުމަށްޓަކައެވެ. އަދި ތިޔަބައިމީހުން شكر ކުރުމަށްޓަކައެވެ.\nއެކަލާނގެ ދުވާލުގެ ތެރެޔަށް ރޭގަނޑު ވައްދަވައި، އަދި ރޭގަނޑުގެ ތެރެޔަށް ދުވާލު ވައްދަވައި، އަދި އިރާއި ހަނދު خدمة ތެރިކުރެއްވިއެވެ. (އެއިން) ކޮންމެ އެއްޗެއް ކަނޑައެޅިގެންވާ މުއްދަތަކަށް ހިނގަހިނގާ ހުރެތެވެ. އެއީ اللَّه އެވެ. (އެކަލާނގެއީ) ތިޔަބައިމީހުންގެ ވެރިރަސްކަލާނގެއެވެ. ވެރިކަންވަނީ އެކަލާނގެއަށެވެ. އަދި އެކަލާނގެ ފިޔަވައި ތިޔަބައިމީހުން ގޮވައި އަޅުކަންކުރާ ފަރާތްތަކަށް ކަދުރު އޮށެއްގެ ބޭރުގެ ދުލިފަށުގެ މިންވަރުވެސް މިލްކުވެގެން ނުވެތެވެ.\nތިޔަބައިމީހުން އެފަރާތްތަކަށް ގޮވިޔަސް، އެފަރާތްތަކަށް ތިޔަބައިމީހުން ގޮވާ ގޮވުމެއް ނީވޭނެތެވެ. އަދި އެގޮވުން އެފަރާތްތަކަށް އިވުނުކަމަށްވިޔަސް، ތިޔަބައިމީހުންނަކަށް އެފަރާތްތަކެއް އިޖާބައެއް ނުދޭނެތެވެ. އަދި ތިޔަބައިމީހުން شريك ކުޅަކަމާމެދު قيامة ދުވަހުން އެފަރާތްތައް إنكار ކުރާނެތެވެ. خبر ތައް މޮޅަށް ދެނެވޮޑިގެންވާކަލާނގެ ފަދައިން ކަލޭގެފާނަށް خبر ދޭނެ ހަމަ އެކަކުވެސް ނެތެވެ.\nއޭ މީސްތަކުންނޭވެ! اللَّه އަށް ބޭނުންތެރިވެގެންވާ ބަޔަކީ ތިޔަބައިމީހުންނެވެ. އަދި اللَّه އީ، ފުދިވޮޑިގެންވާ، ގިނަގިނައިން حمد ލިބިވޮޑިގެންވާ ރަސްކަލާނގެއެވެ.\nއެކަލާނގެ އިރާދަކުރައްވާނަމަ، ތިޔަބައިމީހުން ނެތިކޮށްލައްވައި އާ مخلوق ންތަކެއް ގެންނަވައިފާހުށްޓެވެ.\nއަދި އެކަންތައް اللَّه އަށް އުނދަގޫ ކަމަކަށް ނުވެތެވެ.\nއަދި ފާފަވެރި އެއްވެސް نفس އެއް، އެހެން نفس އެއްގެ ފާފައެއް ނުއުފުލާނެތެވެ. އަދި ފާފައިން ބަރުވެފައިވާ نفس އެއް، އެ އުފުލުމަށް (އެހެން ފަރާތަކަށް) ގޮވިޔަސް، އެއީ ގާތްތިމާގެކަމުގެ أهل ވެރިޔެއް ކަމުގައިވިޔަސް، އެއިން ހަމަ އެކައްޗެއްވެސް ނުއުފުލޭނެތެވެ. ކަލޭގެފާނު إنذار ކުރައްވާކަން ކަށަވަރީ، ނުފެންނަތާނގައި އެއުރެންގެ ވެރިރަސްކަލާނގެއަށް ބިރުވެތިވެ، ނަމާދު قائم ކޮށްއުޅޭ މީހުންނަށެވެ. އަދި (كافر ކަމުން) طاهر ވެގަންނަމީހާ، ފަހެ، އެމީހާ طاهر ވެގަންނަކަން ކަށަވަރީ، އޭނާގެ އަމިއްލަ نفس އަށްޓަކައެވެ. އަދި އެނބުރި ދިޔުންވަނީ اللَّه ގެ حضرة އަށެވެ.\nއަދި ކަނުމީހާއާއި، ލޮލަށް ފެންނަ މީހާއާ ހަމަހަމަވެގެން ނުވެތެވެ.\nއަދި އަނދިރިކަމާއި، އަލިކަމާވެސް ހަމަހަމަވެގެން ނުވެތެވެ.\nއަދި ހިޔަލާއި، ގަދަ އަތްވާވެސް ހަމަހަމަވެގެން ނުވެތެވެ.\nއަދި ދިރިތިބި ތަކެއްޗާއި، މަރުވެފައިވާ ތަކެއްޗާ ހަމަހަމަވެގެން ނުވެތެވެ. ހަމަކަށަވަރުން، اللَّه އެކަލާނގެ އިރާދަކުރައްވާ މީހަކަށް، އިއްވަވައިދެއްވަތެވެ. އަދި ކަށްވަޅުތަކުގައިވާ މީހުންނަށް އިއްވަވާ ބޭކަލަކު ކަމުގައި ކަލޭގެފާނު ނުވެތެވެ.\nإنذار ކުރައްވާ ބޭކަލަކު ކަމުގައި މެނުވީ ކަލޭގެފާނު ނުވެތެވެ.\nހަމަކަށަވަރުން، ތިމަންރަސްކަލާނގެ حق ދީނާއިގެން ކަލޭގެފާނު ފޮނުއްވީ، އުފާވެރިކަމުގެ خبر ދެއްވާ ބޭކަލަކު ކަމުގައްޔާއި، ބިރުވެރިކަމުގެ خبر ދެއްވާ ބޭކަލަކު ކަމުގައެވެ. އަދި އެ أمّة އަކަށް إنذار ކުރައްވާ ބޭކަލަކު، އިސްވެގޮސްފައި ނުވާ އެއްވެސް أمّة އެއް ނުވެތެވެ.\nއަދި އެއުރެން ކަލޭގެފާނު ދޮގުކުރާނަމަ، ފަހެ، އެއުރެންގެ ކުރީގެ މީހުންވެސް ހަމަކަށަވަރުން (رسول ން) ދޮގުކުޅައޫއެވެ. އެއުރެންގެ ގާތަށް އެއުރެންގެ رسول ން ވަޑައިގަތީ، ފާޅުވެގެންވާ ހެކިތަކާއި، ލިޔުއްވާފައިވާ ފޮތްތަކާއި، އަލިކުރަނިވި ފޮތާއިގެންނެވެ.\nދެން ތިމަންރަސްކަލާނގެ، كافر ވިމީހުން ހިއްޕަވައި ގެންދެވީމެވެ. ފަހެ، ތިމަންރަސްކަލާނގެ عقوبات ދެއްވުންވީ ކޮންފަދައަކުން ހެއްޔެވެ؟\nހަމަކަށަވަރުން، اللَّه އުޑުން ފެން ވެއްސެވިކަން ތިބާ ނުދަންނަމުހެއްޔެވެ؟ ފަހެ، ކުލަތައް ތަފާތުވެގެންވާ މޭވާތައް، އެ ފެނުގެ ސަބަބުން ތިމަންރަސްކަލާނގެ ނެރުއްވީމެވެ. އަދި ފަރުބަދަތަކުގެ ތެރޭގައި ހުދުކުލައާއި، ރަތްކުލައާއި، ކަޅުކަންގަދަ ކަޅުކުލައާއި، އަދި ކުލަތައް ތަފާތުވެގެންވާ މަގުތައް ހުރި ފަރުބަދަތައްވެއެވެ.\nއަދި މީސްތަކުންގެ ތެރެއިންނާއި، ދިރޭ ތަކެތީގެ ތެރެއިންނާއި، نعم ސޫފީގެ ތެރެއިންވެސް ހަމައެފަދައިން ކުލަތައް ތަފާތުވެގެންވާ ތަކެތިވެއެވެ. اللَّه އަށް ބިރުވެތިވާކަން ކަށަވަރީ، އެކަލާނގެ އަޅުންގެތެރެއިން علم ވެރިންނެވެ. ހަމަކަށަވަރުން، اللَّه އީ، عزيز ވަންތަ، ގިނަގިނައިން ފާފަފުއްސަވާ ރަސްކަލާނގެއެވެ.\nހަމަށަވަރުން، اللَّه ގެފޮތް ކިޔަވައި، އަދި ނަމާދު قائم ކޮށް، ތިމަންރަސްކަލާނގެ އެއުރެންނަށް ދެއްވި ތަކެތިން ސިއްރާއި ފާޅުގައި ހޭދަކޮށްއުޅޭ މީހުންނީ، ގެއްލުން ނުވާނެ ވިޔަފާރިޔަކަށް އެދޭ ބަޔެކެވެ.\n(އެއީ) އެކަލާނގެ އެއުރެންނަށް އެއުރެންގެ ދަރުމަ ހަމަޔަށް ދެއްވައި އަދި އެކަލާނގެ فضل ވަންތަކަމުން އެއުރެންނަށް އިތުރުކޮށްދެއްވުމަށްޓަކައެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، ގިނަގިނައިން شكر قبول ކުރައްވާ ރަސްކަލާނގެއެވެ.\nފޮތުގެ ތެރެއިން ކަލޭގެފާނަށް ތިމަންރަސްކަލާނގެ وحى ކުރެއްވި ތަކެއްޗަކީ، އޭގެކުރީގައިވާ ފޮތްތައް ތެދުކުރާ حق ތެދުބަސްފުޅެވެ. ހަމަކަށަވަރުން، اللَّه އީ، އެކަލާނގެ އަޅުތަކުންގެ خبر ތައް މޮޅަށް ދެނެވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެކަން ކަށަވަރެވެ.\nދެން ތިމަންރަސްކަލާނގެ އަޅުތަކުންގެ ތެރެއިން ތިމަންރަސްކަލާނގެ خيار ކުރެއްވި ބަޔަކަށް، ފޮތް ވާރުތަކޮށްދެއްވީމެވެ. ފަހެ، އެއުރެންގެ އަމިއްލަ نفس އަށް އަނިޔާވެރިވާ ބަޔަކު، އެއުރެންގެތެރެއިން ވެއެވެ. އަދި (ހެޔޮކަންތައް ކުރުމުގައި) މެދުމިންވެ ތިބޭ މީހުން، އެއުރެންގެ ތެރެއިންވެއެވެ. އަދި اللَّه ގެ إذن ފުޅާއެކު، ހެޔޮކަންތަކުގައި ކުރިއަރައިދާ މީހުން އެއުރެންގެ ތެރެއިންވެއެވެ. ބޮޑުވެގެންވާ فضل ވަންތަކަމަކީ ހަމައެއީއެވެ.\n(އެއީ) عدن އެވެ ކިއުނު ސުވަރުގެތަކެވެ. އެއުރެން އެ ސުވަރުގެތަކަށް ވަންނާނެތެވެ. އެތާނގައި ރަނުންނާއި ރަންމުތުންވާ އުޅާތަކުން އެއުރެންގައި ގަހަނާ އަޅުއްވާނެތެވެ. އަދި އެތާނގައި އެއުރެންގެ ފޭރާންވާހުށީ ފަށުއިންނެވެ.\nއަދި އެއުރެން ބުނާނެތެވެ. حمد ހުރީ اللَّه އަށެވެ. އެކަލާނގެއީ، ތިމަންމެންގެ ކިބައިން ހިތާމަތައް ފިއްލެވި ރަސްކަލާނގެއެވެ. ހަމަކަށަވަރުން، ތިމަންމެންގެ ވެރިރަސްކަލާނގެއީ، ގިނަގިނައިން ފާފަފުއްސަވާ، ގިނަގިނައިން شكر قبول ކުރައްވާ ރަސްކަލާނގެކަން ކަށަވަރެވެ.\nއެކަލާނގެއީ، އެކަލާނގެ فضل ވަންތަކަމުން، ތިމަންމެން قائم ވެ ތިބުމުގެ ގޮވަތީގައި (އެބަހީ: ސުވަރުގޭގައި) ވަޒަންވެރިކުރެއްވި ރަސްކަލާނގެއެވެ. އެތާނގައި ވަރުބަލިވުމެއް ތިމަންމެންނަކަށް ނުލިބޭނެތެވެ. އަދި އެތާނގައި ފޫހިކަމެއްވެސް ތިމަންމެންނަކަށް ނުމެލިބޭނޭމެއެވެ.\nއަދި كافر ވިމީހުންނަށް ހުރީ ނަރަކައިގެ އަލިފާނެވެ. ފަހެ، އެއުރެން މަރުވުމަކަށް، އެއުރެންގެ މައްޗަށް ނިޔާއެއް ނުކުރައްވާނެތެވެ. އަދި ނަރަކައިގެ عذاب ން ބައެއް، އެއުރެންގެ ކިބަޔަކުން ލުޔެއްވެސް ނުމެކުރައްވާނޭމެއެވެ. كافر ވާ ކޮންމެ މީހަކަށް ތިމަންރަސްކަލާނގެ عذاب ދެއްވަނީ އެފަދައިންނެވެ.\nއެއުރެން އެ ނަރަކައިގައި ރޮއިހޭރި ދަންނަވާނެތެވެ. އަޅަމެންގެ ވެރިރަސްކަލާކޮ! އަޅަމެން ކުރަމުންގެންދިޔަ (ނުބައި) عمل ނޫން صالح عمل ކުރުމަށް އަޅަމެން ނެރުއްވައިފާނދޭވެ! ހަނދުމަކުރާނެ މީހަކު އެދުވަސްތަކުގައި ހަނދުމަކުރާހާ ދުވަހު، ތިމަންރަސްކަލާނގެ ތިޔަބައިމީހުންގެ عمر ނުދަންމަވަން ހެއްޔެވެ؟ އަދި إنذار ކުރައްވާ ބޭކަލަކު ތިޔަބައިމީހުންގެ ގާތަށް ވަޑައިގަތެވެ. ފަހެ، ތިޔަބައިމީހުން (عذاب ގެ) ރަހަ ލިބިގަންނާށެވެ! ފަހެ، އަނިޔާވެރިންނަށް نصر ދޭނެ އެއްވެސް މީހަކު ނުވެތެވެ.\nހަމަކަށަވަރުން، اللَّه އީ، އުޑުތަކާއި، ބިމުގެ غيب ދެނެވޮޑިގެންވާ ރަސްކަލާނގެއެވެ. ހަމަކަށަވަރުން، އެކަލާނގެއީ، ހިތްތަކުގައިވާހާ ކަމެއް މޮޅަށް ދެނެވޮޑިގެންވާ ރަސްކަލާނގެއެވެ.\nބިމުގައި خليفة އިންތަކެއް ކަމުގައި ތިޔަބައިމީހުން ލެއްވީ އެކަލާނގެއެވެ. ފަހެ، كافر ވެއްޖެމީހާ (ދަންނާށެވެ!) ފަހެ، އެމީހާގެ كافر ކަން އޮތީ ހަމަ އެމީހާގެ މައްޗަށެވެ. އަދި كافر ންނަށް އެއުރެން كافر ވުމުގެ ސަބަބުން، އެއުރެންގެ ވެރިރަސްކަލާނގެ حضرة ގައި ކޯފާމެނުވީ އިތުރެއް ނުވާނެތެވެ. އަދި كافر ވި މީހުންނަށް އެއުރެންގެ كافر ކަމުގެ ސަބަބުން ގެއްލުމެއް މެނުވީ އިތުރެއް ނުވާނެތެވެ.\nކަލޭގެފާނު ވިދާޅުވާށެވެ! اللَّه ފިޔަވައި ތިޔަބައިމީހުން އަޅުކަންކޮށްއުޅޭ شريك ންނާމެދު ނިކަން خبر ދީ ބަލާށެވެ! އެތަކެތި ބިމުން ހެދީ ކޮންތަނެއްކަން ތިމަން ކަލޭގެފާނަށް ތިޔަބައިމީހުން ދައްކައިބަލާށެވެ! ނުވަތަ އުޑުތައް ހެއްދެވުމުގައި ބައިވެރިވުމެއް އެތަކެއްޗަށް ވަނީ ހެއްޔެވެ؟ ނުވަތަ އެއިން ކަމެއްގެ މައްޗަށް ހެތްކެއްގެ މަތީގައި އެއުރެން ވުމަށް ތިމަންރަސްކަލާނގެ އެއުރެންނަށް ފޮތެއް ދެއްވާފައިވަނީ ހެއްޔެވެ؟ އަދި ކިއެއްތަ! އަނިޔާވެރިން އެއްބަޔަކު އަނެއްބަޔަކަށް ހެއްލުންތެރިކަމަކަށް މެނުވީ وعد އެއް ނުކުރެތެވެ.\nހަމަކަށަވަރުން، اللَّه، އުޑުތަކާއި ބިން އެހުރިގޮތުން ނެއްޓިދިޔަ ނުދެއްވައި ހިފަހައްޓަވަތެވެ. އަދި ހަމަކަށަވަރުން، އެހުރިގޮތުން އެ ދެތަން ނެއްޓިއްޖެނަމަ، އެކަލާނގެ ފިޔަވައި އެތަންތަން ހިފަހައްޓާނެ އެއްވެސް މީހަކު ނުވެތެވެ. ހަމަކަށަވަރުން، އެކަލާނގެއީ، حليم ވަންތަ ގިނަގިނައިން ފާފަފުއްސަވާ ރަސްކަލާނގެ ކަމުގައިވެއެވެ.\nއެއުރެންގެ އެންމެގަދަ ހުވައިން اللَّه ގަންދީ އެއުރެން ހުވާކޮށް ބުނޫއެވެ. ހަމަކަށަވަރުން، އެއުރެންގެ ގާތަށް ބިރުވެރިކަމުގެ خبر ދެއްވާ ބޭކަލަކު ވަޑައިގެންފިނަމަ، އެހެން ކޮންމެ أمّة އަކަށްވުރެން ތެދުމަގު ލިބުން ބޮޑު ބަޔަކު ކަމުގައި އެއުރެން ވާނެކަން ކަށަވަރެވެ. ފަހެ، ބިރުވެރިކަމުގެ خبر ދެއްވާ ބޭކަލަކު އެއުރެންގެ ގާތަށް ވަޑައިގެންނެވިހިނދު، އެއިން ނަފުރަތުވެ، ދުރުހެލިވުން މެނުވީ، އެއުރެންނަކަށް އިތުރެއް ނުވިއެވެ.\n(އެއީ) ބިންމަތީގައި ބޮޑާވެގަތުމުގެ ގޮތުންނެވެ. އަދި ނުބައި މަކަރުވެރި ރޭވުމުގެ ގޮތުންނެވެ. އަދި ނުބައި މަކަރުވެރި ރޭވުން އޭގެ أهل ވެރިންނަށް މެނުވީ ނުޖެހޭނެތެވެ. ފަހެ، އިސްވެދިޔަ މީހުންނާމެދު، اللَّه ކަންހިންގެވިގޮތަށް މެނުވީ އެއުރެން انتظار ކުރޭހެއްޔެވެ؟ ފަހެ، اللَّه، ކަންހިންގަވާގޮތަށް ބަދަލެއް އަންނާތީ ކަލޭގެފާނަކަށް ފެނިވަޑައެއް ނުގަންނަވާނެތެވެ. އަދި اللَّه، ކަންހިންގަވާގޮތް އެހެން ފަރާތަކަށް އަނބުރައިލެވޭތީވެސް ކަލޭގެފާނަކަށް ފެނިވަޑައެއް ނުގަންނަވާނެތެވެ.\nއެއުރެން ބިމުގައި ދަތުރު ފަތުރުކޮށް، އެއުރެންގެ ކުރިން އުޅުނު މީހުންގެ ނިމުންވީ ކޮންފަދައަކުންކަން، ފަހެ، އެއުރެން ނުބަލަނީ ހެއްޔެވެ؟ އަދި އެއުރެންނަށްވުރެ (އެބަހީ: مكة ގެ أهل ވެރިންނަށްވުރެން) ބާރުގަދަ ބަޔަކު ކަމުގައި އެއުރެންވޫއެވެ. އަދި އުޑުތަކުގައިވިޔަސް، ބިމުގައިވިޔަސް، اللَّه ނުކުޅައްދާނެ އެއްވެސް އެއްޗެއް ނުވެތެވެ. ހަމަކަށަވަރުން، އެކަލާނގެއީ، މޮޅަށް ދެނެވޮޑިގެންވާ، ކުޅަދުންވަންތަ ކަލާނގެ ކަމުގައިވެއެވެ.\nމީސްތަކުން ހޯދައިގަތް ފާފަތަކުގެ ސަބަބުން، اللَّه، އެއުރެންނަށް (ވަގުތުން) عقوبات ދެއްވާނަމަ، ހިނގާބިނގާއުޅޭ އެއްވެސް ދިރޭ އެއްޗެއް އެ ބިންމަތީގައި ދޫނުކުރެއްވީހެވެ. އެހެނެއްކަމަކު، ކަނޑައަޅުއްވާފައިވާ މުއްދަތަކަށް އެކަލާނގެ އެއުރެން ފަސްކުރައްވަތެވެ. ފަހެ، އެއުރެންގެ އަޖަލު އައުމުން، (އެއުރެންނަށް ޖަޒާ ދެއްވާނެތެވެ.) ފަހެ، ހަމަކަށަވަރުން، اللَّه އީ، އެކަލާނގެ އަޅުތަކުންނަށް މޮޅަށް ބައްލަވާވޮޑިގެންވާ ރަސްކަލާނގެ ކަމުގައިވެއެވެ.


މަޤާމު އޮތް އޮފީހުގެ ނަން: ތުޅާދޫސްކޫލް، ބ. ތުޅާދޫ\nވަޒީފާ އަދާކުރަންޖެހޭ ތަން: ތުޅާދޫ ސްކޫލް\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު މަޤާމުގެ މަސައްކަތާ ގުޅޭ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު، ގުޅުންހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nކަނޑައެޅިފައިވާ މުސާރައާއި އެލަވަންސްގެ އިތުރުން އިތުރުގަޑީގައި މަސައްކަތް ކޮށްފިނަމަ ހަމަޖެހިފައިވާ އުސޫލުން އިތުރުގަޑީގެ ފައިސާ ދެވޭނެއެވެ.\n- ސްކޫލުގެ ސަރވަރ ބެލެހެއްޓުމާއި ދިމާވާ މައްސަލަތައް ޙައްލުކުރުމުގެ މަސައްކަތް.\n- ސްކޫލުގެ ކޮމްޕިއުޓަރ އަދި ޕްރިންޓަރތަކަށް ދިމާވާ މައްސަލަތައް ޙައްލުކުރުމާއި އަދި އެނޫންވެސް އައި.ޓީ އާ ގުޅޭ ހާރޑްވެއަރތަކަށް ދިމާވާ މައްސަލަތައް ޙައްލުކުރުމުގެ މަސައްކަތް.\n- ސްކޫލުގެ އައި.ޓީ ނެޓްވޯރކް ބެލެހެއްޓުމާއި ނެޓްވޯރކް މެއިންޓަނެންސް ބެލެހެއްޓުމުގެ މަސައްކަތް.\n- ސްކޫލުގައި ބޭނުންކުރާ ޚާއްޞަ ސޮފްޓްވެއަރ އަށް މައްސަލައެއް ދިމާވެއްޖެނަމަ، ކަމާއި ގުޅުންހުރި ފަރާތްތަކާ ގުޅިގެން އެކަން ހައްލުކުރުމަށް މަސައްކަތް ކުރުން.\n- ސްކޫލުގެ ފަރާތުން ފޮނުވަންޖެހޭ ކޯޕަރޭޓް އެސް.އެމް.އެސް ތައް ޕްރިންސިޕަލްގެ ބެލުމުގެ ދަށުން ފޮނުވުމުގެ މަސައްކަތް.\n- އޮފީހުގެ ޕީ.އޭ.ބީ.އެކްސް ސިސްޓަމް ބެލެހެއްޓުމާއި މުވައްޒަފުންނަށް މިޚިދުމަތް ފޯރުވައިދިނުމުގެ މަސައްކަތް.\n- ސްކޫލުގައި ބާއްވާ އެކިއެކި ރަސްމިއްޔާތުތަކުގެ ސައުންޑް ކަންތައްތައް ބެލެހެއްޓުމުގެ މަސައްކަތް.\n- ސްކޫލުގައި ބާއްވާ އެކި އެކި މުހިއްމު އިވެންޓްތަކުގެ ފޮޓޯނެގުން އަދި އެފޮޓޯތައް ބެލެހެއްޓުމުގެ މަސައްކަތް.\n- އަދި މިނޫނަސް ސްކޫލަށްދިމާވާ މުހިއްމު ކަންކަމުގައި އެއްބާރުލުން ދިނުން.\nމި މަޤާމަށް ކުރިމަތިލައްވާ ފަރާތްތަކަށް އިންޓަވިއު ކުރުން ސެޕްޓެންބަރު3އިން4އާ ދެމެދު ތުޅާދޫސްކޫލުގައި ނުވަތަ ސްކޫލުން ހަމަޖައްސާ ތަނެއްގައި އޮންނާނެއެވެ. އަދި އިންޓަވިއު އަށް ވަޑައިގަންނަވާއިރު ތަޢުލީމީ ސެޓުފިކެޓުތަކާއި ލިޔުންތަކުގެ އަސްލު ގެންނަވަންވާނެއެވެ.\nމި ވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށް ވުރެ ގިނަނަމަ ތަޢުލީމާއި ތަމްރީނަށް ބަލައި ޝޯޓްލިސްޓު ކުރެވޭނެއެވެ.\n- ސިވިލް ސަރވިސްގެ ވަޒީފާއަށް އެދޭ ފޯމު (ސިވިލް ސަރވިސްގެ ވަޒީފާއަށް އެދޭ ފޯމު ސިވިލް ސަރވިސް ކޮމިޝަންގެ ސައިޓުން ޑައުންލޯޑް ކުރެވެން ހުންނާނެއެވެ. އަދި ފޯމު ސްކޫލްގެ އޮފީހުން ވެސް ލިބެންހުންނާނެއެވެ. )\n- ތަޢުލީމީ ސެޓުފިކެޓުތަކުގެ ކޮޕީ (އެކްރެޑިޓް ކޮށްފައިވާ)\n- ސަރުކާރުގެ ވަޒީފާގައި ހުރި ނުވަތަ ސިވިލް ސަރވިސްއަށް ޚިދުމަތް ކުރުމަށް ބޮންޑެއްގައި ހުރި މުވައްޒަފެއްނަމަ މި ވަޒީފާއަށް ހޮވިއްޖެނަމަ، ބަދަލުވުމުގެ އިޢުތިރާޒެއް ނެތްކަމުގެ ލިޔުން.\n- ދިވެހި ރައްޔިތެއްކަން އަންގައިދޭ ކާޑުގެ ކޮޕީއެއް\n- ވަޒީފާއެއް އަދާކުރައްވާ ފަރާތެއްނަމަ ނުވަތަ ވަޒީފާއެއް އަދާކުރައްވާފައިވާ ފަރާތެއްނަމަ ވަޒީފާގެ މަސްއޫލިއްޔަތު އެނގޭ ލިޔުމެއް.\n- ވަޒީފާއަށް ކުރިމަތިލާ ފަރާތުގެ ވަނަވަރު / ސީ.ވީ ( ގުޅޭނެ ނަންބަރާއެކު )\nއިތުރު މަޢޫލޫމާތު ހޯއްދެވުމަށް:\nޝަރުޠު ހަމަވާ ފަރާތްތަކުން މި ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅުއްވާނީ ތުޅާދޫ ސްކޫލަށެވެ. ފޯމާއި ތަކެތި ހުށަހެޅުމުގެ ސުންގަޑިއަކީ 02 ސެޕްޓެންބަރު 2014 ވާ އަންގާރަ ދުވަހުގެ 15:00 އެވެ.\nސުންގަޑި: 02 ސެޕްޓެންބަރު 2014 15:00


SunOnline: Eggamu ulhandhu insure kuran nujehey gothah faaheh nuvi\nއެއްގަމު އުޅަނދު އިންޝުުއާ ކުރަން ނުޖެހޭ ގޮތަށް ފާހެއް ނުވި\nއެއްގަމު އުޅަނދު އިންޝުއާކުރަން ނުޖެހޭ ގޮތަށް އެއްގަމު އުޅަނދު ދަތުރުފަތުރާ ބެހޭ ގާނޫނަށް ހުށަހެޅި އިސްލާހު ބޭރުކޮށްލައިފިއެވެ.\nއެ އިސްލާހު ހުށަހެޅުއްވީ، ނޮޅިވަރަމް ދާއިރާގެ މެމްބަރު މުހައްމަދު ނަޝީދެ އެވެ.\nއެ ބިލު ފާސްކުރުމާ މެދު ގޮތެއް ނިންމުމަށް މިއަދު ނެގި ވޯޓުގައި ބައިވެރިވި 49 މެމްބަރުންގެ ތެރެއިން 46 މެމްބަރުން ވޯޓު ދެއްވީ ބިލު ފާސްކުރަން ނުފެންނަ ކަމަށެވެ. ބިލާ އެއްކޮޅަށް ވޯޓު ދެއްވީ ތިން މެމްބަރުންނެވެ.\nއެ ބިލު އިސްލާހުކުރަން އަލުން ކޮމެޓީއަށް ފޮނުވުމާމެދު ނެގި ވޯޓުގައި ބައިވެރިވި 51 މެމްބަރުން ވޯޓު ދެއްވީ ބިލު އަނބުރާ ކޮމެޓީއަށް ފޮނުވަން ނުފެންނަ ކަމަށެވެ.\nފެރީ ނެޓްވޯކްގެ ފްރޭމްވޯކް އެއްބަސްވުމުގައި ސޮއިކޮށްފި\nމާލެ-އެއާޕޯޓު ބަސް ދަތުރު އަލުން ފަށައިފި


Moosa ge maru: Idhaaree olhumakun hekin haazireh nukurevunu\nމޫސަގެ މަރު: އިދާރީ އޮޅުމަކުން ހެކިން ހާޒިރެއް ނުކުރެވުނު\nމޫސާ އަހުމަދު މަރާލުމުގައި ބައިވެރިކަމުގެ ދައުލާ އުފުލާފައިވާ ހަތަރު މީހުން\nތޫނު އެއްޗެއް ބޭނުންކޮށްގެން މަރާލާފައިވާ ވ. ކެޔޮދޫ ދޭލިއާގެ، މޫސާ އަހްމަދުގެ މައްސަލާގައި މިއަދު ބޭއްވި ޝަރީއަތަށް ދައުލަތުގެ ފަރާތުން ހުށަހެޅި ހެކިން ހާޒިރެއް ނުކުރެވުނެވެ.\nމި މައްސަލާގައި މިހާރު ހެކިބަސް ނެގުމުގެ މަރުހަލާ ކުރިއަށްދާއިރު މިއަދު އޮތީ ދައުލަތުގެ ފަރާތުން ހުށަހެޅި ސިއްރު ހެކިންގެ ހެކިބަސް ނެގުމެވެ. ނަމަވެސް ކޯޓުގެ އިދާރީ މައްސަލައެއްގެ ސަބަބުން ހެކިން ހުށަނޭޅުނު ކަމަށް ދައުލަތުގެ ވަކީލް ވިދާޅުވި އެވެ.\nދައުލަތުގެ ވަކީލް ވިދާޅުވީ ވީޑިއޯ ކޮންފަރެންސް މެދުވެރިކޮށް ހެކި ބަސް ނަގާއިރު ފޯމެއް ފުރަން ކުރިން ނުޖެހޭ ކަމަށާއި ނަމަވެސް އިއްޔެ ކޯޓުން އެންގީ ފޯމެއް ހުށަހަޅައިގެން ނޫނީ ހެކިން ހާޒިރު ނުކުރެވޭނެ ކަމަށެވެ. ދައުލަތުން ވިދާޅުވީ ދުރާލާ ހެކިން ގެންނަން ކޯޓާއި މަޝްވަރާ ކުރަމުން އައި ކަމަށާއި ހެކިންގެ މައުލޫމާތު ވެސް ކޯޓާ ހިއްސާކޮށްފައި ވާނެ ކަމަށެވެ. ހެކިން ހާޒިރުކުރަން އިއްޔެ ކޯޓުން އެއް ދުވަހުގެ މުއްދަތެއް ދީފައިވާތީ މިއަދު ހެކިން ހާޒިރު ނުކުރެވުނު ކަމަށްވެސް ވިދާޅުވި އެވެ.\nއެހެންކަމުން ދައުލަތުގެ ފަރާތުން ހުށަހަޅާފައިވާ ސިއްރު ހެކިން ހާޒިރުކުރުމަށް އަންނަ މަހުގެ 12 ވަނަ ދުވަހަަށް މިހާރު ވަނީ އަޑުއެހުމެއް ތާވަލްކޮށްފަ އެވެ.\nމޫސާ އަހްމަދު މަރާލި މައްސަލާގައި ދައުލަތުން ވަނީ ފަސް މީހެއްގެ މައްޗަށް ދައުވާ އުފުލާފަ އެވެ. އެއީ ސ. ހިތަދޫ، ގުލްބަކާގޭ، މުހައްމަދު ނާޝިޒް ނާޒިމާއި، ސ. ހިތަދޫ، މުޑުދާސް، އަލީ ހަސަން އާއި، މ. ދިއްގަރު، ދެބުދާރުގޭ، އަހްމަދު އީޖާދު މުހައްމަދާއި، އދ. މާމިގިލީ، ސޭޑީގްރޯވް، އިބްރާހިމް ސައްމާހު އަހްމަދު ފަތުހީ އާއި، ނ. ޅޮހީ، ކަނީރުމާގޭ، މުހައްމަދު ރިޔާޒު އެެވެ.\nއޭގެތެރެއިން ތޫނުއެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާ ކޮށްފައިވަނީ އިބްރާހިމް ސައްމާހު އަހްމަދުގެ މައްޗަށެވެ. އޭނާގެ މައްސަލަ މިހާރު ބަލަމުން ދަނީ ކްރިމިނަލް ކޯޓުގެ އެހެން ސެކްޝަނަކުންނެވެ.\nދެން ކުރިއަށް ދިޔައީ ހަތަރު މީހުންގެ ބަންދު މުރާޖައާ ކުރުމެވެ. އެމީހުން މުޖުތަމައަށް ދޫކޮށްލަން ޖެހޭ އެއްވެސް ސަބަބެއް ނެތް ކަމަށް މައްސަލަ ބައްލަވާ ގާޒީ ހަސަން ސައީދު ވަނީ ނިންމަވާފަ އެވެ.\nތޫނު ހަތިޔާރު ބޭނުންކޮށްގެން މޫސާ އަހްމަދު މަރާލާފައި ވަނީ މާފަންނު އައިޓަމްސް ފިހާރަ ކައިރީގައި ސެޕްޓެމްބަރު 24، 2017 ވަނަ ދުވަހު އެވެ.\nކްރިމިނަލް ކޯޓް ޕްރޮސެކިއުޓާ ޖެނެރަލްގެ އޮފީސް މަރު


Thailand ge Princess inthikhaabun beyrukollaifi | Mihaaru\nތައިލެންޑުގެ ޕްރިންސަސް މަހިދޯލް. --ފޮޓޯ:އޭއެފްޕީ\nތައިލެންޑުގެ ޕްރިންސަސް އިންތިޚާބުން ބޭރުކޮށްފި\n11 ފެބުރުއަރީ 2019 - 16:21\nބެންކޮކް (ފެބްރުއަރީ 11) - ތައިލެންޑުގެ ރަސްގެފާން ވަޖިރަލޮންގްކޯންގެ ދައްތާފުޅު ޕްރިންސަސް އުބޮލްރަޓަނާ މަހިދޯލް، އަންނަ މާޗް މަހު އޮންނަ އިންތިޚާބުގައި ބޮޑު ވަޒީރުގެ މަގާމަށް ވާދަކުރައްވަން ނިންމެވުމުން ރަސްގެފާންގެ ހިތްހަމަނުޖެހުން އޮތުމާ އެކު އޭނާގެ ނަން ކެންޑިޑޭޓުންގެ ލިސްޓުން ޑިސްކޮލިފައި ކޮށްފި އެވެ.\nޕްރިންސަސް މަހިދޯލް، 67، ނޮމިނޭޓްކޮށްފައި ވަނީ ކުރީގެ ބޮޑު ވަޒީރު ތަކްސިން ޝިނަވަޓްރާއާ ގުޅިފައިވާ ޕާޓީއެއް ކަމަށްވާ ތައި ރަކްސާ ޗާޓް ޕާޓީންނެވެ. މަހިދޯލް އިންތިޚާބުގައި ވާދަކުރަން ނިންމެވުމުން ގަނޑުވަރުން ނެރުނު ބަޔާނެއްގައި ރަސްގެފާން ވިދާޅުވެފައި ވަނީ ޝާހީ އާއިލާގެ މެންބަރުން ބޮޑު ވަޒީރު ކަމަށް ވާދަކުރުމަކީ "ކަމާ ގުޅޭ ކަމެއް ނޫން ކަމަށާއި އެއީ ތައިލެންޑުގެ ސަގާފަތެއް ވެސް ނޫން" ކަމަށެވެ.\nއިލެކްޝަންސް ކޮމިޝަނުން މިއަދު ރަސްމީކޮށް ބުނެފައި ވަނީ ތައި ރަކްސާ ޗާޓް ޕާޓީން ހުށަހެޅި ޕްރިންސަސް މަހިދޯލްގެ ނަން ކެންޑިޑޭޓުންގެ ލިސްޓުން އުނިކޮށްފައިވާ ކަމަށެވެ. އަދި އެ ގޮތަށް ނިންމީ "ޝާހީ އާއިލާގެ މެންބަރުންނަކީ ސިޔާސީ ކަންކަމަށް ވުރެ މަތީގައި" ތިބެން ޖެހޭ ބަޔަކަށްވާތީ ކަމަށެވެ.\nތައިލެންޑުގެ ރަސްގެފާން. --ފޮޓޯ:އޭއެފްޕީ\nޕްރިންސަސް މަހިދޯލްގެ ނަން ޑިސްކޮލިފައި ކުރުމުގެ ކުރިން ރަކްސާ ޗާޓް ޕާޓީން ވެސް ވަނީ އެ ޕާޓީގެ ކެންޑިޑޭޓެއްގެ ގޮތުގައި މަހިދޯލް ނުނެރެން ނިންމައިފަ އެވެ. ސަބަބކީ ރަސްގެފާން ހިތްޕުޅު ހަމަނުޖެހޭ ކަމެއް ކުރަން އުޅުމުން އިލެކްޝަންސް ކޮމިޝަނުން އެ ޕާޓީ އުވާލަފާނެކަމުގެ ބިރު އޮތުމުންނެވެ.\nމާޗް މަހު 24 ގައި ބާއްވާ އިންތިޚާބަކީ ފަސް އަހަރުގެ އަޝްކަރީ ވެރިކަމަކަށް ފަހު ތައިލެންޑް އަލުން ޑިމޮކްރެސީގެ ތެރެއަށް ވަނުމަށް ލިބޭ ފުރުސަތެކެވެ.


Plastic surgery eh nuhadhan: Priyanka | Mihaaru\nޕްރިޔަންކާގެ ކުރީގެ ސިފަ (ވ) އާއި މިހާރު ސިފަ ހުންނަ ގޮތް\nޕްލާސްޓިކް ސާޖަރީއެއް ނުހަދަން: ޕްރިޔަންކާ\n28 ފެބުރުއަރީ 2017 - 06:124comments\nޕްރިޔަންކާ ޗޯޕްރާ ވެސް ނޭފަތުގެ ޕްލާސްޓިކް ސާޖަރީ ހަދައިފި ކަމަށް ދެކެވެމުންދާ ވާހަކަތައް އޭނާ ދޮގުކޮށްފި އެވެ. އޭނާ ބުނީ މިހާރުވެސް އިނީ އަސްލު ނޭފަތް ކަމަށާއި އެއްވެސް ބަދަލެއް ނުގެންނަ ކަމަށެވެ.\nއެމެރިކާގައި "ދަ ވިއު" ކިޔާ ޝޯއެއް ކޯ-ހޯސްޓުކުރަމުން ޕްރިޔަންކާ ވަނީ ބޮލީވުޑްގައި އޭނާއަށް ދިމާވި މިފަދަ ބައެއް ކަންތައްތައް ވެސް ހިއްސާ ކޮށްފަ އެވެ. އެގޮތުން މިސް ވޯލްޑް ތާޖު ލިބުމަށް ފަހު އޭނާ ފިލްމީ ދުނިޔެއަށް ވަންނަން އުޅުނު ދުވަސްވަރު ޕްރޮޑިއުސަރަކު އޭނާގެ ހަށިގަނޑުގެ އެކި ތަންތަނަށް ބޮޑެތި ބަދަލުތައް ގެންނަން މަޝްވަރާ ދިން ކަމަށް ޕްރިޔަންކާ ބުންޏެވެ.\n"އަހަރެން އެކްޓަރަކަށް ވުމުގެ ކުރިން އަހަރެން ފިލްމު ކުޅުމަށް ހުރި ފުރުސަތުތަކާ ބެހޭ ގޮތުން މަޝްވަރާކުރަން ޕްރޮޑިއުސަރަކާ ބައްދަލުކުރިން. އޭރު އަހަންނަކީ މިސް. ވޯލްޑް މުބާރާތުން އެއްވަނަ އަށް ގޮސްގެން އެ ތާޖު ހާސިލުކޮށްފައިވާ މީހެއް. ނަމަވެސް އޭނާ ބުނި އަހަރެންގެ ހަށިގަނޑުގެ އެއްވެސް ތަނެއް ކަމަކު ނުދެޔޭ. އަހަރެންގެ ނޭފަތް ވެސް އިނީ ރަނގަޅަކަށް ނޫނޭ. އަހަރެންގެ ހަށިގަނޑުގެ ބައްޓަން ވެސް ހުރި ގޮތެއް ކަމަކު ނުދެޔޭ،" ޕްރިޔަންކާ ބުންޏެވެ.\nމިހާރު އިނީ އޭނާގެ އަސްލު ނޭފަތްތޯ ޝޯގެ ހޯސްޓް ޖޯއި ބޭހަރް ސުވާލުކުރުމުން ޕްރިޔަންކާ ބުނީ އެއީ ހަމަ އަސްލު ނޭފަތް ކަމަށެވެ. އަންހެނެއް ނަމަ ހުންނަން ޖެހޭނީ ވަކި ސިފަޔަކަށް ކަމަށް މީހުން ގަބޫލުކުރާ ގަބޫލުކުރުމަކީ ގޯހެއް ކަމަށް ވެސް އޭނާ ބުންޏެވެ.\nޚާއްސަކޮށް، ފިލްމު ކުޅޭ މީހެއްގެ ހަށިގަނޑު ތަންކޮޅެއް ފަލަވިޔަސް މީހުން މަލާމާތްކުރަން ފަށާ ކަމަށް ޕްރިޔަންކާ ބުންޏެވެ.\nއޭނާ ބުނި ގޮތުގައި އިންޑިއާގައި ފާހަގަކުރާ ބައެއް ޚާއްސަ މުނާސަބަތުތަކާ ގުޅިގެން މީރު ކާއެއްޗެހި ވަރަށް ގިނައިން ތައްޔާރުކުރާތީ އެފަދަ ދުވަސްވަރެއްގައި ހަށިގަނޑަށް ކުޑަ ބަދަލެއް އައުމަކީ ހަމަ ވެދާނެ ކަމެކެވެ.


Khushi bollywood ah annan beynumee karan ge filmeh\nކަރަން އާއި ހުޝީ\nސްރީދޭވީގެ އެންމެ ހަގު ދަރިފުޅު، ހުޝީ ކަޕޫރު ވެސް ފިލްމީ ދާއިރާއިން ފެންނާނެ ކަމަށް ގިނަ ބަޔަކު އިންތިޒާރު ކުރެ އެވެ. ހާއްސަކޮށް ހުޝީގެ ދައްތަ ޖާންވީ ކަޕޫރު ބޮޮލީވުޑަށް ނުކުތުމުން ހުޝީވެސް ފިލްމީ ދާއިރާއިން ފެނިދާނެތޯ އަހަ އެވެ.\nމޮޑެލް ކުރަން ޝައުގުވެރިކަން ހުރި ކަމަށް މީގެ ކުރިން ބުނެފައިވާ ހުޝީ ދާދި ފަހުން ދިން އިންޓަވިއުއެއްގައި ބުނެފައިވަނީ ފިލްމީ ދާއިރާއަށް ނުކުންނަންޏާ އެކަން ކުރާނީ ކަރަން ޖޯހަރުގެ ފިލްމަކުން ކަމަށެވެ.\nކަރަންވެސް ވަނީ މީގެ ކުރިން އެ ވާހަކަ ދައްކާފަަ އެވެ. ބަތަލާ ނެހާ ދޫޕިއާ ހުށަހަޅާ ޗެޓް ޝޯ "ނޯ ފިލްޓާ ނެހާ" ގައި ހާއްސަ މެހުމާނެއްގެ ގޮތުގައި ބައިވެރިވެ ކަރަން ވަނީ ހުޝީއަކީ ވަރަށް ރީތި ކުއްޖެއް ކަމަށާއި އޭނާ ބޮލީވުޑަށް ނެރެން ބޭނުންވާ ކަމަށް ބުނެފަ އެވެ.\nބޮލީވުޑަށް ނުކުތުމަށް ޝައުގުވެރިކަަން ފާޅު ކުރުމުން އަންނަ އަހަރު ކަރަން ނެރޭ ފިލްމުގައި ހުޝީ ފެންނާނެ ކަމަށް ގިނަ ބަޔަކު ދަނީ ބުނަމުންނެވެ. ނަމަވެސް މިކަމާ ގުޅޭ ގޮތުން ފަހުން ކަރަން އެއްޗެއް ނުބުނެ އެވެ.\nހުޝީގެ ދައްތަ ޖާންވީ ކަޕޫރު ވެސް ބޮލީވުޑަށް ނެރެދިނީ ކަރަންޖޯހަރެވެ. މިދިޔަ އަހަރު ނެރުނު ފިލްމު "ދަޅަކް" އިން ޖާންވީ ދައްކާލުމަށްފަަހު އާއްމުންގެ ފަރާތުން ލިބުނު ތަަރުހީބާއެކު ޖާންވީއަށް ވަނީ އިތުރު ފިިލްމުތަކެއް ވެސް ލިބިފަ އެވެ. މިހާރު ޖާންވީ މަސައްކަތް ކުރަނީ ކަރަންގެ ފިލްމު "ތަހުތު" ގަ އެވެ.\nޖާންވީ (ކ) އާއި ހުޝީ ކަޕޫރު\nކަރަން ޖޯހަރަކީ އާ ތަރިން ބޮލީވުޑަށް ނެރުމުގައި އެންމެ ފާހަގަ ކޮށްލެވޭ ޑައިރެކްޓަރެއްގެ ގޮތުގައި ގިނަ ބަޔަކު ދެކެ އެވެ. އަދި ހާއްސަކޮށް ކުރީގެ ފިލްމީ ތަރިންގެ ދަރިން ބޮލީވުޑަށް ނެރުމުގައި އެންމެ އިސް ދަައުރެއް އަދާ ކުރަނީ ކަރަން ކަމަށް އެކި ފަރާތްތަކުން ބުނެ އެވެ.


Meghan Ah Hiyvaru Dhinumah Eynaage Manma Sirru Dhathureh Kohfi - Vaguthu\nމޭގަން އަށް ހިތްވަރު ދިނުމަށް އޭނާގެ މަންމަ ސިއްރު ދަތުރެއް ކޮށްފި\nއިނގިރޭސިވިލާތުގެ ޝާހީ އާއިލާގެ މުހިއްމު މެންބަރަކާ ކައިވެނި ކުރަން އުޅޭކަން، މީޑިޔާއަށް ތިލަވި ހިސާބުން ފެށިގެން، މޭގަން މާކެލް އަކީ މަގުބޫލު ފަރާތަކަށް ވަނީ ވެގެން ގޮސްފައެވެ. ކައިވެނީގެ ފަހުން، މޭގަންގެ އާއިލާގެ މެންބަރުންނާ ގުޅިގެން، ޚަބަރެއް ނާރާ ހަފްތާއެއް މަދެވެ. މިކަމުގެ ސަބަބުން، އަދިވެސް އެންމެ ގިނަ މީހުން، އެމީހަކާ ބެހޭގޮތުން ވާހަކަ ދައްކާ އެކަކަކީ މޭގަން އެވެ.\nއެންމެ ފަހުން ބައިނަލްއަޤުވާމީ އަދި އިނގިރޭސިވިލާތުގެ މީޑިޔާތަކުގައި، އެންމެ ގަދައަށް ދެކެވެމުންދާ ވާހަކައަކީ، މޭގަންގެ މަންމަ، ޑޯރިޔާ، އިނގިރޭސިވިލާތަށް ސިއްރު ދަތުރެއް ކުރިކަމުގެ ޚަބަރެވެ. މީޑިޔާތަކުން ބުނެފައިވާ ގޮތުގައި މި ދަތުރަކީ މޭގަން އަށް ހިތްވަރު ދިނުމުގެ ގޮތުން ޑޮރިޔާ ކުރި ދަތުރެކެވެ.\nމޭގަން އަށް ހިތްވަރު ދިނުމަށް ޑޯރިޔާ ދަތުރެއްކޮށްފައިވަނީ، މޭގަންގެ ބައްޕައާއި އާއިލާގެ އެހެން ބައެއް މެންބަރުން މީޑިޔާގައި ދައްކަމުންދާ ވާހަކަތަކާ ގުޅިގެން، އޭނާއަށް ކޮށްފައިވާ އަސަރު އަރައިގަތުމަށް އެހީތެރިވުމުގެ ގޮތުންނެވެ.\nއިނގިރޭސި މީޑިޔާތަކުން އާއްމުކޮށްފައިވާ ގޮތުގައި، ވަރަށް ސިއްރުން ކޮށްފައިވާ މި ދަތުރުގައި ޑޮރިޔާ ދިރިއުޅެފައިވަނީ ހޭރީ އާއި މޭގަން އަށް އޮންނަ އޮކްސްފޯޑްޝަޔާ ގަނޑުވަރުގައެވެ. އަދި، މި ދަތުރުގެ ކަންކަން ހަމަޖައްސާފައިވަނީ ވަރަށް ސިއްރުންކަމަށްވެސް މައުލޫމާތު ލިބެއެވެ.\nޑޯރިޔާގެ ސިއްރު ދަތުރެއްކޮށްފައިވާކަމަށް މީޑިޔާތަކުން ބުނެފައިވާއިރު، ދަރިފުޅު ކައިރިއަށް އިނގިރޭސިވިލާތަށް ބަދަލުވުމުގެ މަސައްކަތްވެސް ޑޯރިޔާ ކުރަމުންދާކަމަށް ނޫސްތަކުން ބުނެފައިވެއެވެ. އަދި، އެކަން ކުރުމަށް އޭނާ އަދާކުރަމުންދިޔަ ވަޒީފާއިންވެސް ވަކި ވެފައިވާކަމަށް މައުލޫމާތު ލިބެއެވެ.\nމޭގަންގެ ބައްޕަ ދައްކަމުންދާ ވާހަކަތަކަށް، އިނގިރޭސި ޝާހީ އާއިލާއިން ރަސްމީ ސިފައެއްގައި ރައްދު ދެމުން ނުދެއެވެ.\nހިތާމައިން ފުރިގެންވާ ލިޔުމަކުން މޭގަން ދަރިފުޅު ބައިގެން ދިއުމުގެ ހިތްދަތިކަން ކިޔައިދީފި\nޕްރިންސް ހެރީ އާއި މޭގަންގެ ގަނޑުވަރު ޕްރިންސެސް ޔޫޖުނީގެ ދެކަނބަލުންނަށް\nމޭގަން އާއި ހެރީގެ ތަރުޖަމާނަކަށް ޕިންޓްރެސްޓްގެ ކުރީގެ މުވައްޒަފެއް\nސެޕްޓެމްބަރު 10, 2018 14:26\nސިއްރު ދަތުރަކަށް ވީ ކިހިނެތް؟؟؟؟ އެންމެންނަށް އެނގެއެންނު


Player profile- Hussain Saamir\nކިހާދޫ ޓީމްގެ ކުޅުންތެރިން : ހުސެން ސާމިރު\nލިޔުނީ: ކިހާދޫ ލައިވް | ނޮވެންބަރ 21, 2014 2014 ގެ ލިތުންތައް, ކިހާދޫ ޓީމް\nފުރިހަމަ ނަން: ހުސެން ސާމިރު\nއުމުރު: 20 އަހަރު\nމިއަހަރު ބ.އަތޮޅު ފުޓްބޯޅަ މުބާރާތުގައި ކީހާދޫޓީމުގެ ފޯވާޑު ލައިން ހުސެން އީމާނުއާއެކު ބަލަހަށްޓާނެ ދެވަނަ ކުޅުންތެރިޔަކީ ހުސެން ސާމިރު(ރެޓޭ) އެވެ. ސާމިރުގެ ކުޅުން ގިނަބައެއްގެ ލޮލުގައި އަޅައިގެންފައިވަނީ މިއަހަރު އޭދަފުށީގައި ބޭއްވި ރިސޯޓް މުބާރާތުގައި ކިހާދުއްފަރު ޓީމުންނެވެ. އެމުބާރާތުގައި ކިހާދުއްފަރު ޓީމު ސެމީފައިނަލާ ހަމައަށް ގެންގޮސް ދިނުމުގައި ސާމިރުވަނީ މުހިންމު ދައުރެއް އަދާކޮށްފައެވެ.\nސާމިރަކީ ކުރިޔަށް ކުޅެންޖެހުނަސް ފަހަތަށް ކުޅެންޖެހުނަސް ކުޅެވޭފަދަ ތަފާތު ކުޅުންތެރިއެކެވެ. ދުރުން ޝޮޓް ހަދާ ބޯޅައިގައި ބާރަށް ޖަހާކުޅުންތެރިޔެކެވެ. ޖިސްމާނީގޮތުން ވަރުގަދަ ކުޅުންތެރިޔެކެވެ. ކުޅޭކުޅުމުގައި ކުޅިވަރުގެ ރޫހޫދަމަހައްޓާ ވާދަވެރި ކުޅުމެއްކުޅޭ ކުޅުންތެރިޔެކެވެ.\nރާއްޖޭގެ ބޮޑެތި ކުލަބްތަކުން ހުށަހެޅުންތައް އައިނަމަވެސް މާލޭގައި ދިރިއުޅެވެން ނެތުމުގެ ސަބަބުން ސާމިރުވަނީ އެފުރުޞަތުތައް ދޫކޮއްލާފައިވެ. އެހެން ނަމަވެސް، ގައުމީ ފެންފަރުގައި ކުޅުމުގެ ޢަޒުމް އަދިވެސް ސާމިރު ދޫކޮށެއްނުލައެވެ. މުބާރާތް ކައިރިވަމުން އަންނައިރު ސާމިރުގެ އެންމެބޮޑު އެއް ހިތާމައަކީ ރަށުން ބޭރުގައި ވަޒީފާ އަދާކުރަން ޖެހުމުގެ ސަބަބުން ބަރާބަރަށް ފަރިތަކުރުންތަކުގައި ބައިވެރި ނުވެވުމެވެ.


Kriti aai Manish Paul ves Covid ah positive vejje\nއިންޑިޔާގެ ޗަންދީގަޅްގައި އެކްޓަރު ރާޖްކުމާރު ރާއޯއާއެކު ފިލްމެއްގެ ޝޫޓިންގްގައި އުޅެފައި އެނބުރި މުމްބާއީއަށް އައިތާ މާ ގިނަ ދުވަސްތަކެއް ނުވެ ބަތަލާ ކްރީތީ ސެނޯން ވެސް ކޮވިޑަށް ޕޮޒިޓީވް ވެއްޖެ އެވެ.\nޝޫޓިން ނިންމާފައި ކްރީތީ އެނބުރި މުމްބާއީ އަށް އައިސް އެއާޕޯޓުން ނުކުތް ތަނުން ޕަޕަރާޒީން ވަނީ އޭނާގެ ފޮޓޯތައް ނަގައި ސޯޝަލް މީޑިއާގައި ޝެއާ ކޮށްފަ އެވެ. ނަމަވެސް ފޮޓޯ ނެގިއިރު ވެސް ކްރިތީ އޭނާގެ މާސްކް ވެސް ތިރި ކޮށްފައެއް ނުވެ އެވެ.\nކްރީތީ ޕޮޒިޓިވްވީ ކަމަށް އިންޑިޔާގެ މީޑިއާ ތަކުން ބުނި ނަމަވެސް ކްރީތީ އެކަން ޔަގީންކޮށްދީފައެއް ނުވެ އެވެ. ނަމަވެސް މަނީޝް ޕޯލް ވަނީ އޭނާ ކޮވިޑަށް ޕޮޒިޓިވްކަމަށް ސޯޝަލް މީޑިއާގައި ހާމަކޮށްފަ އެވެ.\nމަނީޝް އަކީ ވަރުން ދަވަން އާއި ނީތޫ ސިންގް އާއެކު "ޖުގް ޖުގް ޖިޔާ"ގެ ޝޫޓިންގްގައި ބައިވެރިވި އެކްޓަރެކެވެ. މި ފިލްމުގެ ޝޫޓިންގްގެ ބައިވެރިންގެ ތެރެއިން އެންމެ ކުރިން ކޮވިޑަށް ޕޮޒިޓިވްވީ ނީތޫ އާއި ވަރުން އެވެ. އަދި އެ ފިލްމުގެ ޑައިރެކްޓަރު ރާޖް މެހެތާ ވެސް ފަހުން ކޮވިޑަށް ޕޮޒިޓިވް ވިއެވެ.\nމަނީޝް ޕޮޒިޓިވް ވީކަން ހާމަކުރީ އިއްޔެ އޭނާ އިންސްޓަގްރާމްގައި ޝެއާ ކުރި މެސެޖެއްގަ އެވެ. މަނީޝް ލިޔެފައިވާ ގޮތުގައި އޭނާ ޕޮޒިޓިވް ވިޔަސް ބަލީގެ އަލާމާތްތައް ފެނިފައިވަނީ ވަރަށް ކުޑަކޮށެވެ. އެހެންކަމުން ވަރަށް އަވަހަށް މުޅިން ފަސޭހަވެގެން އެނބުރި އާދެވޭނެކަމަށް ޔަގީންކުރާ ކަމަށް މަނީޝް ބުނެފައި ވެއެވެ.\n"ޖުގް ޖުގް ޖިޔޯ"ގެ ޝޫޓިން އޮތީ ޗަންދީގަޅްގަ އެވެ. ނީތޫ އާއި ވަރުން ޕޮޒިޓީވް ވީކަން އެނގުމާއެކު ރަންބީރު ވަނީ އެއާ އެމްބިއުލެންސެއް ޗާޓާކޮށްގެން ނީތޫ މުމްބައި އަށް ގެންގޮއްސަ އެވެ. އަދި މިހަރު ހޮސްޕިޓަލުގައި ނީތޫ އަށް ފަރުވާ ދެމުންދާ ކަމަށް އިންޑިޔާގެ ނޫސްތަކުން ބުނެފައި ވެއެވެ.\nކޮވިޑް-19 ކްރީތީ ސެނަން\nނީތޫ އާއި ވަރުން ކޮވިޑުން ފަސޭހަވެ ޝޫޓިން ފަށަނީ\nކޮވިޑު ޖެހުނު ބަތަލާއަކު ޕެރެލައިޒް ވެއްޖެ


Miadhu vote marukazugai massala ufedhee PPM meehun: EC | ThePress\nމިއަދު ވޯޓު މަރުކަޒުގައި މައްސަލަ އުފެއްދީ ޕީޕީއެމް މީހުން: އީސީ\n13 April 2021, 19:32\nއިލެކްޝަން ކޮމިޝަންގެ ރައީސް އަހުމަދު ޝަރީފު / ފޮޓޯ: ދަ ޕްރެސް\nމިއަދު މެންދުރުފަހު އިލެކްޝަން ކޮމިޝަންގެ އިންތިހާބީ މަރުކަޒު ކައިރީގައި ހަމަ ނުޖެހުން އުފެއްދީ ޕީޕީއެމް އިން ކަމަށް އިލެކްޝަން ކޮމިޝަންގެ ރައީސް އަހުމަދު ޝަރީފު ވިދާޅުވެއްޖެއެވެ.\nޝަރީފު ވިދަޅުވީ، ނަތީޖާ ޝައްކުވާ 18 ފޮއްޓެއްގެ ތެރެއިން މިއަދު ފޮއްޓެއްގެ ވޯޓު އަލުން ގުނުމުގެ އެކްސަސައިޒެއް ކުރިއަށް ގެންދިއުމަށް ތާވަލު ކުރެއްވި ކަމަށެވެ. އަދި އެ ކަމާ ގުޅުން ހުރި ހުރިހާ ފަރާތަކަށް އަންގާ އެކަމަށް ތައްޔާރުވެފައި ވަނިކޮށް އޭނާ އިންތިހާބީ މަރުކަޒަށް ވަޑައިގެންނެވި އިރު އެ މަރުކަޒުގެ ގޯތި ތެރޭގައި 100 އެއް ހާ މީހުން ތިބި ކަމަށެވެ.\n"އަޅުގަނޑު މަރުކަޒަށް އައީ މެނދުރު ފަހު 1:05 ހާ އިރު، އޭރު މިތާ (ބާ ޖަމާލުއްދީން) ގޯތި ތެރޭގަައި 100 އެއްހާ މީހުން ތިބި، އެއީ ޕީޕީއެމްއާއި ޕީއެންސީއަށް ނިސްބަތް ވާ މީހުންކަން އެނގުނު، ދެން މިއަދު ކުރިއަށް ގެންދަން ރޭވި އެކްސަސައިޒް ކުރިއަށް ގެންދެވޭނެ މާހައުލު އޮތް ކަމަށް ގަބޫ ނުކުރެވިގެން، އެ އެކްސަސއިޒަކީ ކޮބައިކަމާ އެކަމާ ބެހޭ ގޮތުން ޕީޕީއެމް އަދި ޕީއެންސީގެ ސަޕޯޓަރުންނަށް ކިޔައި ދިނުމަށް އެވަގުތު ގޯތި ތެރޭގައި ތިބި ޕީޕީއެމް / ޕީއެންސީގެ އިސްވެރިންނަށް ދެންނެވިން"\nޝަރީފު އިތުރަށް ވިދާޅުވީ، އެ އެކްސަސައިޒާ ބެހޭ މައުލޫމާތު ދިން ނަމަވެސް، ބައެއް މީޑިއާތަކުން ސީދާ ދޮގު މައުލޫމާތު ފެތުރުމުގެ ނަތީޖާއަކަށް ވީ، ބާ ޖަމާލުއްދީން ކައިރިއަށް މީހުން އިތުރަށް އެއްވެ ހަމަނުޖެހުމަށް ބަދަލުވުން ކަމަށެވެ. މީޑިއާއެއްގެ ނަން ވިދާޅުވެ ޝަރީފު ވިދާޅުވީ، ޗެނަލް 13 އިން އޭރުވެސް ކިޔަމުން ދިޔައީ "ވޯޓު އޮޅުވާލައިފި" ކަމަށް ކަމަށާއި އެއީ ސީދާ ދޮގު މައުލޫމާތު ކަމަށެވެ.\nޝަރީފު އިތުރަށް ވިދާޅުވީ، އެމްޑީޕީގެ ރައީސް އާއި، އެޕާޓީއަށް ނިސްބަތްވާ އިސްބައެއް ބޭފުޅުން ޖަމާލުއްދީނަށް ވަޑައިގަތް އިރު އެތެރޭގައި ޕީޕީއެމް/ޕީއެންސީގެ އިސްވެރިންނާއި ސަޕޯޓަރުން ތިބި ކަމަށެވެ. އަދި ނަޝީދު ވަޑައިގެންނެވި ނަމަވެސް އީސީގެ ފަރާތުން ނަޝީދާ ބައްދަލު ކުރައްވާފައި ނުވާ ކަަމަސްވެސް ޝަރީފު ވިދާޅުވިއެވެ.\nމިއަދު ހަމަނުޖެހުން ހިނގައިގެން ދިޔަ އިރު، ޖަމާލުއްދީންގެ ބޭރުގައި ތިބި އާންމުން ކިޔަމުން ދިޔައީ އެމްޑީޕީން ވޯޓު އޮޅުވާލަން ނަޝީދު އީސީއަށް ވެންނެވީ ކަމަށެވެ. އަދި މަޝްހަރު ހޫނުވެ ފުލުހުންނާއި އާންމުން ކުރިމަތިލައިފައި ވެސް ވެއެވެ. ބާ ޖަމާލުއްދީން ކައިރިއަށް އެއްވި މީހުންގެ ތެރޭގައި ރައްޔިތުންގެ މަޖިލީހުގެ އެމްޑީޕީގެ ބައެއް މެންބަރުންނާއި، ޕީޕީއެމްގެ ލީޑާޝިޕްގެ މެންބަރުންގެ އިތުރުން މާލެ ސަރަހައްދުގެ ކައުންސިލަށް ހޮވުނު ބައެއް މެންބަރުންނާއި، މޭޔަރު އިލެކްޓް ޑރ. މުހައްމަދު މުއިއްޒުވެސް ހުންނެވިއެވެ. އަދި ދެޕާޓީއަށް ނިސްބަތްވާ އާންމުން އެއްވި އިރު، ގިނައީ ޕީޕީއެމް އަދި ޕީއެންސީގެ މެންބަރުންނެވެ.\nކައުންސިލް އިންތިހާބު އިލެކްޝަން ކޮމިޝަން މުހައްމަދު ނަޝީދު ލޯކަލް ކައުންސިލް އިންތިހާބު 2020 ސިޔާސީ ޕީއެންސީ ޕީޕީއެމް\nކަލޯ ހަދާ ދޮގު އެންމެނަށް ވެސް މިހާރު އިގެޔޭ. ތި ޤަބޫލު ކުރާ މީހަކު ނެއްކަން ތި ވޯޓުން ވެސް ދައްކައިދީފި . ތީ ދޮގެއް ހެދެން އޮއްވާ ތެދެއް ހަދާނެ ބައެއް ނޫން. މިތިބީ ތި ވޯޓު ފޮށިތަކަށް ހަދާގޮތް ބަލަން. ފަޅޮލޭ ދުފާސާމާނޭ ކިޔާނެ ކަމެއް ނެތް .\nޢަލީ ހާ ކަލޭ ތިއުޅޭ ރީދޫ ބައިގަނޑަކީ ވަރަށް މާތްކޮށް އުޅޭ ބައިގަނޑެއް.\nކައުންސިލަށް ހޮވުނޭ ކިޔާ މޭޔަރާ ދެންތިބިމީހުންގެ ފެންވަރު ތިހިރީ. ތިބައިގަނޑު އޮންލައިންކޮށް މީޓިންއަށް އެކަނި ވަންނަން ޖޭގޮތް ހަދާފަ މުސާރަ 100 ރުފިޔާއަށް ބަދަލުކުރުމަށް ގޮވާލަން


SunOnline: SAG: Molhu kulhumakaa eku Beach Volley ge firihen2pair Quarter ah\nސައުތު އޭޝިއަން ގޭމްސް: މޮޅު ކުޅުމަކާ އެކު ބީޗް ވޮލީގެ ފިރިހެން ދެ ޕެއާ ކުއާޓާއަށް\nޢަބްދުﷲ އައިމަން 07 Dec 2019, 13:14\nސައުތު އޭޝިއަން ގޭމްސް/ ބީޗް ވޮލީ: ރާއްޖޭގެ ދެ ޕެއާ --- ފޮޓޯ// އެމްއޯސީ\nނޭޕާލް، ޕޮކަހަރާ: ނޭޕާލްގައި މިހާރު ކުރިއަށްދާ ސައުތު އޭޝިއަން ގޭމްސްގެ ފިރިހެން ބީޗް ވޮލީ އިވެންޓުން ރާއްޖޭގެ މުހައްމަދު ޒަޔާން، އަހުމަދު މުހައްމަދު (ކޯކޭ)ގެ ޕެއާ އަދި އާދަމް ނަސީމް (އެޑަމް) އާއި މުހައްމަދު އަލީ (ޑެންޒޯ) ގެ ޕެއާ ވެސް ކުއާރޓާ ފައިނަލަށް ދަތުރު ކޮށްފި އެވެ.\nސަރަހައްދީ އެންމެ ބޮޑު މުބާރާތް، ސައުތް އޭޝިއަން ގޭމްސްގައި މުޅިން އަލަށް ބައިވެރިވި ބޯޗް ވޮލީ އިވެންޓުގައި ރާއްޖެއިން މިފަހަރު ވަނީ ތަފާތު މޮޅު ކުޅުމެއް ދައްކާފަ އެވެ. އެގޮތުން ރާއްޖެއިން ބައިވެރިވި ދެ ޕެއާ ވެސް ވަނީ މިއަދު ހަވީރު ކުޅޭ ކުއާރޓާއަށް ދަތުރު ކޮށްފަ އެވެ.\nގޭމްސްގެ ކުއާރޓާއަށް ކޯކޭއާއި ޒަޔާންގެ ޕެއާ ދަތުރު ކުރީ ގުރޫޕުގެ ހަތަރުވަނައިގެ ގޮތުގަ އެވެ. މުބާރާތުގެ ފޯމެޓުގައި ވާގޮތުން ގުރޫޕުގެ އެންމެ ރަނގަޅު ހަތަރު ޓީމު ކުއާޓާއަށް ދަތުރު ކުރާނެ އެވެ. ކޯކޭއާ ޒަޔާންގެ ޕެއާ ވަނީ ބަންގާޅުގެ ޕެއާ އަތުން ސީދާ ދެ ސެޓުން މޮޅުވެފަ އެވެ. އެ ގުރޫޕުގެ ބަންގާޅު އެއްވެސް މެޗަކުން މޮޅު ނުވުމުން ރާއްޖޭގެ ޕެއާއަށް ވަނީ ކުއާރޓާގެ ޖާގައެއް ލިބިފަ އެވެ.\nއެޑަމް އާއި ޑެންޒޯގެ ޕެއާ ކުއާރޓާއަށް ދަތުރު ކުރީ މިއަދު ކުޅުނު މެޗުގައި މުބާރާތް ކުރިއަށްދާ ނޭޕާލާ ވާދަކޮށް 1-2 އިން މެޗު ކާމިޔާބު ކޮށްގެންނެވެ. ގުރޫޕުގެ ތިންވަނައިގެ ގޮތުގައި ރާއްޖޭގެ މި ޕެއާ ކުއާޓާއަށް ދަތުރު ކުރީ ކުޅުނު ހަތަރު މެޗުގެ ތެރެއިން ދެ މެޗު ކާމިޔާބު ކޮށްގެންނެވެ. ފުރަތަމަ މެޗުގައި ބަންގާޅު އަތުން 1-2 އިން ބަލިވި އިރު ދެވަނަ މެޗުގައި ޕާކިސްތާނާ ވާދަކޮށް ދެ ސެޓުން ވަނީ މޮޅުވެފަ އެވެ. ތިން ވަނަ މެޗުން ބަލިވީ ލަންކާ އަތުންނެވެ.\nމިއަދުގެ މެޗުގެ ފުރަތަމަ ސެޓު ފެށިގެން ޑެންޒޯއާއި އެޑަމްގެ ޕެއާއިން ވަނީ ރަނގަޅު ލީޑެއް ނަގާފަ އެވެ. ނަމަވެސް މެޗުގެ 16 ވަނަ ޕޮއިންޓާ ހަމައިން ލީޑު ގެއްލި ނޭޕާލްގެ ރާޖޫއާއި ސަންޖޫ ޝާހް ވަނީ އެއްވަރު ކޮށްފަ އެވެ. ވާދަވެރި ކުޅުމަކަށްފަހު ދެ ޕޮއިންޓްގެ ތަފާތުން 19-21 އިން ނޭޕާލްގެ ޕެއާއިން އެ ސެޓު ވަނީ ކާމިޔާބުކޮށްފަ އެވެ.\nދެވަނަ ސެޓުގައި ކުޅެން ނުކުމެ ރާއްޖޭގެ ޕެއާއިން މޮޅު ކުޅުމެއް ދެއްކި އެވެ. އެ ސެޓު ރާއްޖެއިން ކާމިޔާބު ކުރީ 18-21 އިންނެވެ. ނަތީޖާ ނެރުމަށް ކުޅުނު ހަތަރު ވަނަ ސެޓު ފެށުނު ގޮތަށް ރާއްޖޭގެ ޕެއާއިން ވަނީ ބޮޑު ލީޑެއް ނަގައި ފަސޭހަކަމާ އެކު ސެޓުން މޮޅުވެފަ އެވެ. އެ ސެޓުން ރާއްޖޭގެ ޕެއާ މޮޅުވީ 8-15 އިންނެވެ.\nމެޗަށްފަހު ވާހަކަ ދައްކަމުން ތަޖުރިބާކާރު ކުޅުންތެރިޔާ އެޑަމް ބުނީ މިއީ ރާއްޖޭގެ ބީޗް ވޮލީއަށް ލިބުނު ވަރަށް ބޮޑު ކާމިޔާބީއެއް ކަމަށެވެ. އަދި މެޗުން ހަނިގޮތަކަށް މޮޅުވި ނަމަވެސް އުފާ ކުރާ ކަމަށެވެ.\n"އަސްލު ނާޒުކު ފައްތަރެއްގެ އިނީ މެޗަށް ނުކުތް އިރު. އެ ޕްރެޝަރާ އެކު ކުޅުނީމަ ތިން ސެޓަށް ގޮސްގެން މޮޅުވާން ޖެހުނީ. ސާފް ގޭމްސްގައި ބާއްވާ ފުރަތަމަ ބީޗް ވޮލީ އިވެންޓުގެ ކުއާރޓާއަށް ދެވުނީމަ އަސްލު ވަރަށް އުފާވޭ." އެޑަމް ބުންޏެވެ.\nއެޑަމް ބުނީ މިފަހަރުގެ ގޭމްސްއަށް އައި އިރު ޕާޓްނާ ބަދަލުވުމުން ވަރަށް ބޮޑު އުނދަގުލެއް ދިމާވި ކަމަށެވެ. އެޑަމްއާ އެކު މީގެ ކުރިން ޕާޓްނާއެއްގެ ގޮތުގައި ކުޅުނީ ޝިއުނާޒް އަބްދުލް ވާހިދު (މަންކޭ) އެވެ. މަންކޭއާއި އެޑަމްގެ ޕެއާ ވަނީ މިއަހަރު އޮތް އައިއޯއައިޖީގައި ރިހި މެޑަލް ހޯދައިފަ އެވެ. މަންކޭ މި މުބާރާތުގައި ބައިވެރިނުވީ އަނިޔާގެ ސަބަބުންނެވެ.\nނަމަވެސް މަންކޭ އަންނަނީ މުބާރާތުގެ އަންހެން ބީޗް ވޮލީ ޓީމުގެ ކޯޗެއްގެ ގޮތުގައި މަސައްކަތް ކޮށް ފިރިހެން ޓީމަށް ވެސް އިރުޝާދު ދެމުންނެވެ.\nމުބާރާތުގެ ކުއާރޓާ ފައިނަލް މެޗުތަަށް ކުޅުމަށް ހަމަޖެހިފައި ވަނީ މިއަދު ހަވީރު އެވެ.\nމެޑަލް ހޯދި ދެ ޓީމަށް ރައީސްގެ ސާބަސް\nރަން މެޑަލްތަކުން ގައުމު ހެއްވާލި!\nސާއިދުގެ ކާމިޔާބީއަށް ދިރާގުން އެއް ލައްކަ ރުފިޔާ ދީފި


Evves meehaku maraafa eh nuvaane: Maumoon\nއެއްވެސް މީހަކު މަރާފައެއް ނުވާނެ: މައުމޫން\nއެމްއާރްއެމްގެ ރައީސް އަދި ކުރީގެ ރައީސް މައުމޫން ަބްދުލް ގައްޔޫމް --- ފޮޓޯ: އަވަސް\nވެރިކަމުގެ ދުވަސް ވަރުގައި ޝަރީއަތަކާ ނުލަން މީހަކު މަރަން އޯޑަރު ދީފައި ނުވާނެ ކަމަށް ކުރީގެ ރައީސް މައުމޫނު އަބްދުލް ގައްޔޫމް ވިދާޅުވެއްޖެ އެވެ.\nރައީސް މައުމޫނު މިހެން ވިދާޅުވެފައި ވަނީ ރާއްޖެ ޓީވީގެ ޕްރޮގްރާމެއްގައި ވާހަކަފުޅު ދައްކަވަމުން ނެވެ. އެ މަނިކުފާނު ވަނީ ވެރިކަމުގައި ގަސްތުގައި މީހުން މަރާލާފައިވާ ކަމަށް ކުރެވޭ ތުހުމަތުތައް ދޮގު ކުރައްވާފަ އެވެ.\nއޯޑަރަށް މީހުން މަރާފައިވާ ކަމަށް ބުނެ ތަފާތު އެކި ގޮތްގޮތަށް ވާހަކަތައް ދެކެވިފައިވާ ކަމަށާއި އެއީ ހަގީގަތެއް ނެތް ދޮގު ވާހަކަތަކެއްކަން ޝަރީއަތުގެ މަރުޙަލާއިން ވެސް ސާބިތުވެފައިވާކަން ރައީސް މައުމޫން ވިދާޅުވި އެވެ.\nނޮމެންބަރު3ގައި ކަންކަން ތަހުގީގު ކުރުމަށް ފަހު ޝަރީއަތުގެ މަރުހަލާގައި ކުށް ސާބިތުވުމުން މަރުގެ ހުކުމް އިއްވާފައިވާ މީހުން ތިބި ކަމަށް ރައީސް މައުމޫން ވިދާޅުވި އެވެ. ނަމަވެސް މަރުގެ ހުކުމްތައް މައާފު ކޮށްދެއްވި ކަމަށް ވިދާޅުވި އެވެ.\n"އެ ދުވަސްވަރު ރާއްޖެއިން ބޭރަށް ވަޑައިގެންނެވިއިރު، މަރުގެ ހުކުމް އިއްވާފައި ތިބި މީހުން މަރާލުމަށް ގައުމެއްގެ އިސް ވެރިއަކު ލަފާ ދެއްވި" ރައީސް މައުމޫން ވިދާޅުވި އެވެ\nމިއަދަކީ ރާއްޖޭގެ 56 ވަނަ މިނިވަން ދުވަހެވެ. މިނިވަން ކަމާ ގުޅޭ ގޮތުން ވާހަކަ ދައްކަވަމުން އެމަނިކުފާނު ވިދާޅުވީ ކޮންމެ މީހަކުވެސް އަނެކަކުގެ މިނިވަންކަމަށް އިހްތިރާމް ކުރަން ޖެހޭނެ ކަމަށެވެ.\nއެމީހެއްގެ އަމަލުތަކުން މުޖުތަމައުއަށް ކޮށްފާނެ އަމަލުތައް ހުއްޓުވަން ޖެހޭ ކަމަށާއި، އެކަމާ ގުޅޭ ގާނޫނުތަކެއް ހުންނަން ވެސް ޖެހޭ ކަމަށް ވެސް ވިދާޅުވި އެވެ. އަދި މިނިވަންކަން ދެމެހެއްޓުމަށްޓަކައި އެމަނިކުފާނުގެ ވެރިކަމުގައި ކުރައްވާފައިވާ އެންމެ މުހިއްމު އެއް މަސައްކަތަކީ ދިވެހިންގެ އަމިއްލަވަންތަކަމާއި ގާއުމީ ރޫހު ދިރުވާ އާލާކުރުން ކަމަށެވެ.\nރައީސް މައުމޫން އަބްދުލްގައްޔޫމް ގައުމީ ދުވަސް އެމްއާރުއެމް\nބަރަހަނާވި ބޭފުޅުން އިސްތިއުފާދީ: އެމްއާރްއެމް\nއިންޑިއާ އިން މާފަށް އެދެން ސަރުކާރުން ގޮވާލަން ޖެހޭ\nމައުމޫންގެ ނަންފުޅު ބޭނުންކުރާތީ ކަންބޮޑުވެއްޖެ


Rah rashu meehun male gai ulheynee Memberun kuli dhah kai dhee geneh noon: Thoriq\nރަށްރަށު މީހުން މާލޭގައި އުޅެނީ މެންބަރުން ކުލި ދައްކައިދީގެނެއް ނޫން: ތޯރިގް\nހެރިޓޭޖް މިނިސްޓްރީގެ ސްޓޭޓް މިިނިސްޓަރު މުހައްމަދު ތޯރިގު --\nވިޔަފާރިވެރިންނަށް އެހީތެރިވުމަށްފަހު އަތޮޅުތެރޭގެ މީހުން ރަށައްދާން ގޮވާލުން ބަލައިނުގަނެވޭނެ ކަމަށް ވިދާޅުވެ ހެރިޓޭޖް މިނިސްޓްރީގެ ސްޓޭޓް މިިނިސްޓަރު މުހައްމަދު ތޯރިގު، މަޖިލީހުގެ ކެނދިކުޅުދޫ ދާއިރާގެ އެމްޑީޕީގެ މެންބަރު އަހުމަދު އީސައާ ރައީސް މުހައްމަދު ނަޝީދަށް ރައްދު ދެއްވައިިފި އެވެ.\nމާލޭގައި ބޮޑު އަގުގައި ކުލި ދައްކަމުންދާ ރަށްރަށުގެ މީހުންގެ ތެރެއިން ކުލި ނުދެއްކޭ ވަރަށް ހާލުގައި ތިބި މީހުން ރަށަށް ބަދަލު ވުމަށް ކެނދިކުޅުދޫ ދާއިރާގެ މެންބަރު އަހުމަދު އީސަ ވަނީ ގޮވާލާފައެވެ. މަޖިލީހުގެ ޖަލްސާއެއްގައި ވާހަކަދައްކަވަމުން މެންބަރު އީސަ ވިދާޅުވީ އިގްތިސާދު ދަށްވެފައިވާ ހާލަތުގައި ގިނަ ބައެއްގެ ވަޒީފާތައް ގެއްލެމުންދާތީ މާލޭގައި ކުއްޔަށް އުޅޭ މީހުނަށް ކުލި ނުދެއްކޭ ހާލަތަށް ގޮސްފައިވާ ކަމަށެވެ. އަދި އެފަދަ ފަރާތްތަކުން އަމިއްލަ ރަށަށް ބަދަލު ވާން އީސަ ގޮވާލެއްވި އެވެ.\nއީސަ ދެއްކި ވާހަކައާ ގުޅިގެން ސޯޝަލް މީޑިއާގައި ގިނަ ބައެއްގެ ފާޑުކިޔުންތައް އޭނާއަށް އަމާޒުވި އެވެ. އެކަމާ ކަންބޮޑުވުން ފާޅުކޮށް ހިޔާލު ފާޅު ކުރި ގިނަ މީހުން ފާހަގަ ކޮށްފައިވާ ގޮތުގައި، އެ ވާހަކައަކީ ނިކަމެތި ހާލުގައި ތިބި މީހުން އިތުރަށް ނިކަމެތިވާނެ ކަމެކެވެ. މާލޭގައި އުޅޭ ރަށްރަށުގެ ބައެއް މީހުން އުޅޭނެ ގެދޮރެއް އަމިއްލަ ރަށުގައި ނެތްއިރު، ކުރާނެ މަސައްކަތެއް ނެތް ކަން ވެސް ހިޔާލު ފާޅުކުރި ބައެއް މީހުން ފާހަގަ ކޮށްފައިވެ އެވެ.\nނަމަވެސް ރައީސް ނަޝީދުވެސް ވަނީ އީސަ ދެއްކެވި ވާހަކަތައް ދިފާއުކޮށް ވާހަކަދައްކަވާފައެވެ. ރައީސް ނަޝީދު ވިދާޅުވީ އެ މައްސަލާގައި މެންބަރު ބޭނުން ކުރެއްވި ބަސްތައް ފަހަރެއްގައި އެންމެ އެކަށީގެން ނުވާ ކަމަށާއި އެކަމަކު މެންބަރު ފާހަގަ ކުރެއްވި ނުކުތާ ރަނގަޅު ކަމަށެވެ.\nރައީސް ނަޝީދު ވިދާޅުވި ގޮތުގައި، ރައްޔިތުންނަށް ގަބޫލު ކުރަން ދަތި ތެދު ހަގީގަތް ސިޔާސީ ލީޑަރުން ހާމަ ކުރައްވަން ޖެހޭނެ އެވެ. އެ ފަދަ ހަގީގަތްތައް ހާމަ ކުރުމުން ބައެއް އާންމުންގެ ނުރުހުން ވެސް އަމާޒުވާ ކަމަށާއި ނަމަވެސް އެ ކަން އޮންނަނީ އެ ގޮތަށް ކަމަށް އެމަނިކުފާނު ވިދާޅުވި އެވެ.\nއެ ވާހަކަތަކަށް ރައްދު ދެއްވަމުން ތޯރިގު ވިދާޅުވީ ރަށްރަށު މީހުން މާލެ އައިސް މާލޭގައި އުޅެނީ މަޖިލީސް މެންބަރުން ކުލި ދައްކައިދީގެން ނޫން ކަމަށެވެ. އަދި ވިޔަފާރިންނަށް އެހީވުމަށްފަހު މާލޭގައި އުޅޭ ރަށްރަށުގެ މީހުން އެ ރަށަކަށް ދިއުމަށް ގޮވާލުން ބަލައިނުގަންނަ ކަމަށް ތޯރިގު ވިދާޅުވިއެވެ.\n"ރަށްރަށު ކުދިން ކިޔަވައިގެން މޮޅެތި މީހުންނަށްވެފައިވަނީ އެ ކުދިންގެ މައިންބަފައިން މާލެ އައިސްވީ ބޮޑު ގުރުބާނީގެ ނަތީޖާއިން. ވިޔަފާރިވެރިންނަށް އެހީވުމަށްފަހު ރާއްޖެތެރެ މީހުން ރަށައްދާން ގޮވާލުން ބަލައެއް ނުގަންނަން." ތޯރިގު ވިދާޅުވިއެވެ.\nކޮވިޑް19 ގެ ސަބަބުން އިގްތިސާދީ ހާލަތު ދަށްވެ، އެތައް ބައެއްގެ ވަޒީފާ ގެއްލުމުގެ ބިރު ބޮޑުވެފައިވާއިރު އެތައް ހާސް މުވައްޒިފުންނަށް ނޯޕޭގައި ތިން މަސްދުވަހުގެ ޗުއްޓީއެއް ވަނީ ދީފައެވެ. އެކަމުގެ ސަބަބުން މާލޭގައި ބޮޑު ކުލީގައި ދިރިއުޅޭ ރައްޔިތުންނަށް ވަނީ ކުލި ދައްކައިގެން އުޅެވޭނެ މަގު ބަންދުވެފައެވެ. ބައެއް ގެދޮރުވެރިން ވަނީ މި ދުވަސްވަރު ކުލީގެ ބައެއް ކުޑަކޮށްދީފައެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މާލޭ ސިޓީ


ކޮވިޑް19: ވައިރަހާއި މެދު ކަންބޮޑުވާނަމަ ގޭގައި މަޑުކުރުމަށް ޓެސްލާގެ މުވައްޒަފުންނަށް އަންގައިިފި – Dhen.mv\nކޮވިޑް19: ވައިރަހާއި މެދު ކަންބޮޑުވާނަމަ ގޭގައި މަޑުކުރުމަށް ޓެސްލާގެ މުވައްޒަފުންނަށް އަންގައިިފި\nMarch 20, 2020 - 8:15 pm\nޓެސްލާގެ މުވައްޒަފުން ހުން އައިސް ބަލިވެ އުޅޭނަމަ ނުވަތަ ވައިރަސް ޖެހިދާނެކަމާމެދު ބިރުގަނެ ކަންބޮޑުވާނަމަ ވަޒީފާއަށް ނުނިކުމެ ގޭގައި މަޑުކުރުމަށް ޓެސްލާގެ ސީއީއޯ އެލަން މަސްކް ޓެސްލާގެ މުވައްޒަފުންނަށް އަންގައިފިއެވެ. އެލަން މިކަން އަންގާފައިވަނީ ކުރި މުވައްޒަފުންނަށް ކުރި އަދި މިހާރު އާންމު ވެފައިވާ މެއިލްއެއްގައެވެ.\nމެއިލްގައި އެލަން ބުނެފައިވަނީ ބަލިވެ ނުވަތަ ބައްޔާއިމެދު ކަންބޮޑުވާނަމަ ގޭގައި މަޑުކޮށްލިޔަސް އެންމެ ރަނގަޅު ކަމަށާއި ނަމަވެސް އޭނާ އުޅޭނީ ވަޒީފާގައި ކަމަށެވެ. އަދި އެއީ އޭނާގެ މިޒާޖުކަމުގައި ވެސް އެލަން ފާހަގަކޮށްފައިވެއެވެ. އެލަން އިތުރަށް ބުނެފައިވާ ގޮތުގައި ޓެސްލާގެ އެއްވެސް މުވައްޒަފަކަށް ވައިރަސް ޖެހިފައިވާކަމުގެ މައުލޫމާތު ލިބިފައިނުވާ ކަމަށާއި ނަމަވެސް އެފަދަ ހާލަތެއް މެދުވެރިވެއްޖެނަމަ ކުންފުނި އެލާޓަށް ގެންނާނެ ކަމަށެވެ.\nއެމެރިކާގައި ވެހިކަލް އުފައްދާ އެންމެ ބޮޑު އެއް ކުންފުނި ކަމަށްވާ ، ޓެސްލާއިން މީގެ ކުރިން ވެސް ވަނީ މުވައްޒަފަކަށް ބަލީގެ އެއްވެސް އަލާމާތެއް ފެނިއްޖެނަމަ ގޭގައި މަޑުކުރުމަށް އަންގާފައެވެ. ނަމަވެސް މިއީ ބަލި ޖެހިދާނެކަމުގެ ބިރު ހީވެ ކަންބޮޑުވާނަމަ ވަޒީފާއަށް ނުނިކުތުމަށް އެކުންފުނިން އެންގި ފުރަތަމަ ފަހަރެެވެ.\nމިހާތަނަށް ދުނިޔެއިން 145 ގައުމަކުން ކޮރޯނާ ވައިރަސް ފެނިފައިވާއިރު ބަލި ޖެހުނު މީހުންގެ އަދަދުވަނީ ދެލައްކަ ފަންސާސް ހާހަށް ވުރެ މަތިވެފައެވެ. އަދި މި ބަލީގައި މަރުވި މީހުންގެ އަދަދު ވަނީ 11،000 އަރާފައެެވެ.\nސިނޮފާމް ވެކްސިންގެ ދެވަނަ ޑޯޒް މާދަމާ މާލެ ސަރަޙައްދުގައި ދޭން ފަށަނީ\n"ޖަވާބަ"ށް ސުވާލުތަކެއް! ޖަވާބު ދިނީ ގައުމަށް ރީތި ނަން ހޯދައިދިން ހުނަރުވެރި އަރުޝަދު!\nދިރާސީ އައު އަހަރުގެ އެކެޑެމިކް ކަލަންޑަރު ނެރެފި


ވަޒީފާގެ ފުރުސަތު - ލޯންޗް ޑްރައިވަރ\nމާލޭ ސިޓީ ކައުންސިލްގެ އިދާރާ / ޢާންމު ޚިދުމަތްތަކާބެހޭބައި\nސަޕޯޓިންގ ކޯ އެލަވަންސް 1 ގެ ގޮތުގައި މަހަކު -/1200 ރުފިޔާ.\nމާލޭ އުތުރު ފަރާތުގެ ފަޅުތެރެ މަދުވެގެން ދުވާލަކު 02 ފަހަރު ކުނިނަގާ ސާފްކުރުމަށް އެހީތެރިވެދިނުން.\nމާލޭ ދެނުކު ފަރާތު ބަނދަރު މަދުވެގެން ދުވާލަކު 02 ފަހަރު ކުނިނަގާ ސާފްކުރުމަށް އެހީތެރިވެދިނުން.\nމާލޭ ކަނޑިންމަތަކުގައި ޖަހާފައި ހުންނަ ނެރުބައްތިތައް މަރާމާތުކޮށް ބެލެހެއްޓުމުގެ މަސައްކަތުގައި އެހީތެރިވެދިނުން.\nމާލޭ ފަޅުތެރެއަށް ޤަވާޢިދާ ޚިލާފަށް ވަންނަ އުޅަނދުފަހަރަށް ފިޔަވަޅު އެޅުމުގެ މަސައްކަތުގައި ސްޕަވައިޒަރުންނަށް އެހީތެރިވެދިނުން.\nލުއިމުދަލާއި، އެހެނިހެން ތަކެތި އުފުލައިގެން ކުރަންޖެހޭ ދަތުރުތައް ކުރުން.\nލޯންޗްގެ އިންޖީނު ބަރާބަރަށް ތެޔޮ ބަދަލުކޮށް ބެލެހެއްޓުން.\nލޯންޗާއި، އިންޖީނާއި އަދި އެހެނިހެން އާލާތްތައް ރަގަޅަށް ބެލެހެއްޓުން.\nމަސައްކަތް ނިންމުމަށްފަހު ރައްކާތެރިކަމާއެކު އުޅަނދު ފައްތިޔާގައި ބޭއްވުން.\nމިނޫންވެސް މަސައްކަތާއި ގުޅުންހުރި ކަންކަމުގައި އެހީތެރިވެދިނުން.\nމަޤާމަށް ބޭނުންވާ ތަމްރީނެއް / ލައިސެންސެއް / ހުއްދައެއް ހާޞިލްކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި 02 އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލް އޮންނާނީ، 04 ނޮވެންބަރު 2021 އާއި 30 ނޮވެންބަރު 2021 އާ ދެމެދު، މައްޗަންގޮޅީގައި ހުންނަ މާލޭ ސިޓީ ކައުންސިލްގެ އިދާރާ ގައެވެ.\nޕަބްލިޝްކުރި ގަޑި: 11:26


މަނީ ލޯންޑްެރިންގ ހުއްޓުވުމުގެ ޤާނޫނުގެ ދަށުން ވަކީލުންގެ ޒިންމާ! - Mahfooz's Blog\nމަނީ ލޯންޑްެރިންގ ހުއްޓުވުމުގެ ޤާނޫނުގެ ދަށުން ވަކީލުންގެ ޒިންމާ!\nadmin 20/01/2018\tUncategorized اضف تعليق 531 ފަހަރު ކިޔާފައި\nރާއްޖޭގައި ޤާނޫނީ ވަކީލުންނަކީ ސަނަދު ލިބޭ ތާރީޚުން ފެށިގެން ޤާނޫނުގެ ހުރިހާ ދާއިރާއެއްގެ މާހިރުންނެވެ. ވަކި ދާއިރާއަކަށް ޚާއްސަވެގެން މަސައްކަތްކުރަނީ ވަރަށް މަދު ވަކީލެކެވެ. “ޖިނާއީ، މަދަނީ މައްސަލަތަކުގައި ވަކާލާތުކުރުމާއި، ވަރި ކައިވެނީގެ އެހީތެރިކަން ފޯރުކޮށްދިނުމާއި، އެގްރީމެންޓް ހަދައިދިނުމުގެ މަސައްކަތް” ކޮށްދޭކަމަށް އެކި ވެބްސައިޓުތަކުގައި އިޝްތިހާރުކޮށްފައި ހުރެއެވެ. ބައެއް ވަކީލުންގެ ޚިދުމަތް “ރިލޯޑް އަދި ރާސްޓަސް” ކޮށްދިނުމާ ހަމައަށްވެސް ފުޅާކުރެވިފައިވާތީ ފެނެއެވެ.\nޤާނޫނީ ވަކީލުކަމުގެ މަސައްކަތަކީ މުޖުތަމަޢުގެ ޢާންމު ގިންތިއަށްވުރެ އުހުގައި ބޭއްވޭ، ޝަރަފުވެރި މަސައްކަތެއްކަމަށް ދެކޭ މީހުން ވަރަށް ގިނައެވެ. ވަކީލެއްގެ އަގު ވެއްޓޭއިރު އެހާ ބާރަށް ވެއްޓި ޖެހޭ ގޮތް އެވަނީވެސް އެ މަސައްކަތުގެ ޝަރަފުގެ އުސްކަމުންނެވެ. ވަކީލުންގެ ޒިންމާ އަދާކުރުމުގައި ޚާއްސަކޮށް ސަމާލުވާންޖެހެނީ މި ސަބަބަށްޓަކައެވެ. އަޅުގަނޑު ދަންނަ ވަރަށް ގިނަ ވަކީލުންގެ މަސައްކަތުގެ އިންތިޒާމުތައް ހަމަޖެހިފައި އޮންނަ ގޮތަށް ބަލާއިރު ސުރުޚީގައި ބުނެވުނު ޤާނޫނުގެ ދަށުން އަދާކުރަންޖެހޭ ޤާނޫނީ ޒިންމާއެއް އޮތްކަމާއި، އެ ޒިންމާ އަދާނުކުރުމަކީ ކުށެއްކަން ބައެއް ވަކީލުންނަށް އެނގޭކަމާމެދުވެސް ޝައްކެވެ.\nކުންފުނި ޕާޓްނަރޝިޕް ފަދަ ޤާނޫނީ ޝަޚުސުތައް ރަޖިސްޓްރީކޮށްދިނުމާއި، ބިމާއި، މުދާ ވިއްކުމުގެ މުޢާމަލާތުތަކުގެ ޤާނޫނީ އިޖުރާއަތުތައް ފުރިހަމަކޮށްދިނުމަކީ ޤާނޫނީ ވަކީލުން ޢާންމުކޮށް ފޯރުކޮށްދޭ ޚިދުމަތެކެވެ. މިފަދަ ޚިދުމަތްތައް ފޯރުކޮށްދިނުމުގައި ގިނަ ފަހަރަށް މުޢާމަލާތް ފުރިހަމަވުމުން ވަކީލުންގެ ދައުރު ނިމުނީއެވެ. އެހެންނަމަވެސް، ޤާނޫނު ނަންބަރު 10/2014، މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމުގެ ޤާނޫނުގެ ދަށުން އެފަދަ މުޢާމަލާތްތަކުގެ ތާރީޚުން ފެށިގެން5އަަހަރު ދުވަހުގެ މުއްދަތަށް އެ މުޢާމަލާތްތަކުގެ ރެކޯޑު ބެލެހެއްޓުމަކީވެސް ޤާނޫނީ ވަކީލުން އަދާކުރަންޖެހޭ ޒިންމާއެކެވެ. މިގޮތުން ބަލަހައްޓަންޖެހޭ ލިޔުންތަކުގެ ތެރޭގައި، މުޢާމަލާތުގައި ހިމެނޭ ފަރާތްތަކުގެ ފުރިހަމަ މަޢުލޫމާތާއި، މުޢާމަލާތް ހިންގި ގޮތް ދެނެގަތުމަށްޓަކައި ބޭނުންވާނޭ ލިޔުންތައް ހިމެނެއެވެ. އެފަދަ ލިޔެކިޔުންތަކަކީ އެ ޤާނޫނުގެ ދަށުން އުފައްދާ ފައިނޭންޝަލް އިންޓެލިޖެންސް ޔުނިޓުން އެދިއްޖެނަމަ އެ ޔުނިޓަށް ފޯރުކޮށްދިނުން ލާޒިމު ލިޔުންތަކެކެވެ. ޤާނޫނުގައި ލާޒިމުކޮށްފައިވާ މި ރެކޯޑުތައް ނުބެލެހެއްޓުމަކީ 500,000.00ރ. (ފަސްލައްކަ ރުފިޔާ) އަށްވުރެ ބޮޑުނޫން ޢަދަދަކުން ޖޫރިމަނާކުރެވިދާނޭ ސަބަބެކެވެ.\nއެ ޤާނޫނު އެކުލަވާލާފައިވާ ގޮތަށް ބަލާނަމަ، ޤާނޫނުގައި ރެކޯޑު ކުރަން ޖެހޭކަމަށް ކަނޑައަޅާފައިހުރި ޚިދުމަތްތައް ދެވޭނީ އޮފީހެެއް ހުރެގެން، އަދި ރެކޯޑު ބެލެހެއްޓޭނޭފަދަ ގޮތަކަށް މަސައްކަތްކުރާ ވަކީލުންނަށެވެ. އެހެންނަމަވެސް އެކަން މޮނިޓަރ ކުރާނޭ އިދާރާއެއް ނެތެވެ.\nރާއްޖޭގައި ޤާނޫނީ ވަކީލުންގެ ޚިދުމަތްދޭ ގޮތަށް ބަދަލު އަންނަންޖެހެއެވެ. ޚިދުމަތުގެ އަގު އަދި ފަންވަރު ކޮންޓްރޯލްކުރެވޭނީ މޮނިޓަރ ކުރެވޭނޭ ނިޒާމެއް އޮވެގެންނެވެ. އެކަހަލަ ކަންކަމުގައި ޤާނޫނީ ވަކީލުންގެ ބެލެނެވެރިފަރާތެއް ނެތެވެ. މަނީ ލޯންޑްެރިންގ އަދި ޓެރަރިޒަމަށް ފައިނޭންސްކުރުން ހުއްޓުވުމުގެ ޤާނޫނު ފަދަ ޤާނޫނުތަކުގެ ދަށުން މަތިކުރާ ޒިންމާތައް އަދާކުރެވޭނީ އެފަދަ މާޙައުލެއް ޤާއިމުކުރެވި، ޚިދުމަތުގެ ވައްޓަފާޅިއާއި ޘަޤާފަތުވެސް ބަދަލުކުރެވިގެންނެވެ. “އުޞޫލެއް ނެތުމަކީވެސް އުޞޫލެއް” ކަމުގައި ޤަބޫލުކުރުން ނިމުމަކަށް ގެނެސް، އުޞޫލަކަށް އެއްބަސްވެ ތަންފީޛްކުރަން އެބަޖެހެއެވެ.\nކުރިއަށް ޤާނޫނުގެ މާއްދާތައް ތަރުތީބުކުރުން – ކާކުގެ ޒިންމާއެއް؟\nފަހަތަށް ރޭޕް ކުރެވުނު ކުއްޖާއަށް 100 އެތިފަހަރުން ޒިނޭގެ ޙައްދު


ރައީސް ނަޝީދު، މުއިއްޒުއަށް މަރުހަބާ ވިދާޅުވެއްޖެ ރައީސް ނަޝީދު، މުއިއްޒުއަށް މަރުހަބާ ވިދާޅުވެއްޖެ\nރައީސް ނަޝީދު، މުއިއްޒުއަށް މަރުހަބާ ވިދާޅުވެއްޖެ\nކުރިއަށް އޮތް ލޯކަލް ކައުންސިލްތަކުގެ އިންތިޚާބާއި ގުޅޭގޮތުން އެމްޑީޕީގެ ރައީސް އަދި ކުރީގެ ރައީސް މުޙައްމަދު ނަޝީދު ވާހަކަފުޅު ދައްކަަނީ ފައިލް ފޮޓޯ: އެމްޑީޕީ\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު މާލޭ މޭޔަރުކަމުގެ މަޤާމަށް ހޮވިވަޑައިގެންނެވި ޑރ. މުހައްމަދު މުއިއްޒުއަށް މަރުޚަބާ ވިދާޅުވެއްޖެއެވެ.\nކައުންސިލް އިންތިޚާބުގެ ނަތީޖާއާ ގުޅޭގޮތުން ރައީސް ނަޝީދު ކުރެއްވި ޓްވީޓެއްގައި ވިދާޅުވީ މާލޭގެ ކަންކަން ހައްލުކުރުމުގައި ޑރ. މުއިއްޒު ބުރަކޮށް މަސައްކަތްކުރައްވާނެކަމަށް އުއްމީދުކުރައްވާކަމަށެވެ. އަދި މުއިއްޒުއަށް ދޭންޖެހޭ ފުރިހަމަ އެއްބާރުލުން ދެއްވާނެކަމަށްވެސް ރައީސް ނަޝީދުގެ ޓްވީޓްގައި ވިދާޅުވެފައިވެއެވެ.\nމުޢިއްޒުއަށް މަރުހަބާ ދެންނެވުމުގެ އިތުރުން، ރައީސް ނަޝީދު ވަނީ އެމްޑީޕީން ހޯދި ކާމިޔާބީއަށްވެސް މަރުހަބާ ވިދާޅުވެފައެވެ. އެގޮތުން އެމްޑީޕީން ވަނީ މާލެ ފިޔަަވައި އެހެން ކައުންސިލްތަކުގެ އަޣްލަބިއްޔަތު ހޯދާފައިކަމަށް ނަޝީދު ފާހަގަކުރެއްވިއެވެ.\nރާއްޖޭގައި އިއްޔެ ބޭއްވި ލޯކަލް ކައުންސިލްތަކުގެ އިންތިޚާބުގެ މިހާތަނަށް ލިބިފައިވާ ނަތީޖާތައް ދައްކާގޮތުން4ސިޓީގެ ތެރެއިން ފުވައްމުލައް، އައްޑޫ އަދި ކުޅުދުއްފުށި ސިޓީގެ މެޖޯރިޓީއާއި މޭޔަރުގެ މަޤާމު ލިބިފައިވަނީ އެމްޑީޕީއަށެވެ. އަދި ޕީޕީއެމްއަށް ވަނީ މާލެ ސިޓީގެ މޭޔަރުކަމުގެ މަޤާމާއި ކައުންސިލްގެ މެޖޯރިޓީ ލިބިފައެވެ.


Adhadhuthah dhasheh nuvey, miadhu ves 118 meehun positive | ThePress\nއަދަދުތައް ދަށެއް ނުވޭ، މިއަދު ވެސް 118 މީހުން ޕޮޒިޓިވް\n05 March 2021, 22:02\nމާލެ ސަރަހައްދުގައި ވެހިކަލް ދުއްވުން މަނާ ގަޑީގައި ފުލުހުން ހަރަކާތްތެރިވަނީ / ފޮޓޯ: ޕޮލިސް\nމާލެ ސަރަހައްދުން ގިނަ އަދަދެއްގެ މީހުންނަށް ކޮވިޑް ޖެހި މިއަދު ރާއްޖެއިން ކޮވިޑަށް ޕޮޒިޓިވްވި މީހުންގެ އަދަދު 118 އަށް އަރައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން އާންމު ކުރި ތަފާސް ހިސާބުތައް ދައްކާ ގޮތުގައި މިއަދު ޕޮޒިޓިވް ވި މީހުންގެ ތެރޭގައި ހިމެނެނީ މާލެ ސަރަހައްދުން ޕޮޒިޓިވް ވި 95 މީހަކާއި، ހިންގަމުން ދާ ރިސޯޓަކުން 19 މީހަކާއި މީހުން ދިރިއުޅޭ ރަށްރަށުން ޕޮޒިޓިވް ވި4މީހެކެވެ.\nމިއަދުގެ ކޮވިޑް އަޕްޑޭޓު:\nމިއަދު ޕޮޒިޓިވްވި އަދަދު: 118\nހޮސްޕިޓަލުގައި އެޑްމިޓް ކޮށްފައި ވާ މީހުންގެ އަދަދު: 167\nޕޮޒިޓިވްވި މީހުންގެ ޖުމްލަ އަދަދު: 20،565\nކޮވިޑް އެކްޓިވް ކޭސް: 2،658\nބަލިން ރަނގަޅުވި މީހުންގެ ޖުމްލަ އަދަދު: 17،836\nކޮވިޑް މަރުގެ ޖުމްލަ އަދަދު: 64\nމޮނިޓަރިންގެ ހާލަތުގައި ހުރި ތަންތަން: ގއ. ދެއްވަދޫ ހއ. ބާރަށް، ޏ. ފުވައްމުލައް، ސ. ހުޅުދޫ އަދި މީދޫ\nކޮވިޑް ބަލީގައި މަރުވި މީހުންގެ ރެކޯޑްތަކަށް ބަލާއިރު މިދިޔަ ޑިސެމްބަރު މަހު2މީހަކު މަރުވެފައި ވާއިރު ޖެނުއަރީ މަހު ވަނީ4މީހަކު މަރުވެފައެވެ. އަދި މިދިޔަ މަހު މަރުވި މީހުންގެ އަދަދު 10 އަށް އަރާފައި ވާއިރު މި މަހު މަރުވި މީހުންގެ އަދަދު މިހާރު ވަނީ2އަށް އަރާފައެވެ. އެހެން ކަމުން މިހާރު ކޮވިޑް ބަލި ޖެހިގެން މަރުވި މީހުންގެ ޖުމްލަ އަދަދަކީ 64 އެވެ. އެއީ 57 ދިވެހިންނާއި7ބިދޭސީންނެވެ.\nމި މަހުގެ ފުރަތަމަ މީހާ މަރުވެފައި ވަނީ މިމަހު ތިން ވަނަ ދުވަހެވެ. އެ މީހާ އަކީ މަރުވެފައި އޮއްވާ އައިޖީއެމްއެޗްއަށް ގެންދިޔަ ފަހުން ހެދި ކޮވިޑް ޓެސްޓުން ޕޮޒިޓިވް ކަން އެނގިފައިވާ މީހެކެވެ. އެއާއެކު އޭނާ މަރުވީ ކޮވިޑުގައި ކަމަށް އެޗްޕީއޭއިން ވަނީ ނިންމާފައެވެ. ދެވަނަ މީހާ މަރުވީ މިމަހު ހަތަރު ވަނަ ދުވަހެވެ. އެއީ ކޮވިޑް ޖެހިގެން ދަރުމަވަންތަ ހޮސްޕިޓަލުގެ އައިސީޔޫގައި ފަރުވާ ދެމުން ދިޔަ މީހެކެވެ.\nއެޅުނު ވަތުގީ ހޮސްޕިޓަލެއް ނޫނީ ބެހެއްޓުނު އެނދެނެތް، ގެނެވުނީ ބައިކުޅަބައި ވެންޓިލޭޓަރާއި އޮކްސިޖެން ޓޭންކު. އަހަރުދުވަސްވީ.3ބިލިއަން ހަރަދުވެއްޖެ. ދެން މިދައްކަނީ އެއްބާރުލުން ދޭށޭ! އެއްބާރުލުން ދީގެން އަތްދޮވެެ ދޮވެ އަތުގެ ހަން ދަނީ. އަބަދަކު ބުނީތީ ގޭގަ ނޯވެވޭނެ. ވަޒީފާއަށް ދާން ޖެހޭ، ކާން ބޯން ޖެހޭ. ހައްތަހާވެސް ފެންނަނީ އެޗްޕީއޭއަށް މިކަން ކޮންޓްރޯލް ނުވާތަން. ބަހާނާ ދެއްކުން. ތިޔަ މުސާރަށް ނުނަގާ ދެން ރީތިކޮށް އިސްތިއުފާދީ.


BREAKING:4Dhivehssakaai Bangladesh5Meehaku Positive Vejje | Hathaavees\nހަތަރު ދިވެއްސަކާއި ބަންގްލަދޭޝް ފަސް މީހަކު ޕޮޒިޓިވްވެއްޖެ\nއޭޕްރީލް 23, 2020 ހަތާވީސް އޮންލައިން\nހަތަރު ދިވެއްސަކާއި ބަންގްލަދޭޝް ފަސް މީހަކު މާލެއިން ކޮވިޑް19 އަށް ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކޮށްފައިވާ ޓްވީޓެއްގައި މިއަދު ބުނީ މާލެއިން ބަންގްލަދޭޝް ފަސް މީހުންނާއި ހަތަރު ދިވެއްސަކު ކޮވިޑް19 އަށް ޕޮޒިޓިވްވެފައިވާ ކަމަށެވެ. މި ދެ މީހުންނާއި އެކު މާލެއިން ކޮވިޑް19 އަށް ޕޮޒިޓިވްވި މީހުންގެ ޖުމްލަ އަދަދު މިހާތަނަށް 75އަށް މިވަނީ އަރާފައެވެ.\nމި ދެ މީހުންނާއި އެކު މުޅި ރާއްޖެއިން ކޮވިޑް19 އަށް ޕޮޒިޓިވްވި މީހުންގެ އަދަދު 95އަށް މިވަނީ އަރާފައެވެ. މާލޭގައި ހަލުވި ކަމާއި އެކުގައި މިބަލި ފެތުރެން ފެށީ މިދިޔަ ބުދަ ދުވަހު މާލެއިން މި ބައްޔަށް ޕޮޒިޓިވްވެފައިވާ މީހަކު ފެނުމާއި ގުޅިގެންނެވެ. އެއާއިއެކު އެތައް ބަޔަކަށް މާލެއިން ވަނީ މި ބަލި ޖެހިފައެވެ. އެޗްޕީއޭ އިން ލަފާ ކުރަނީ ކުރިޔަށް އޮތް ދުވަސްތަކުގައިވެސް މި ބައްޔަށް ޕޮޒިޓިވްވާނެ މީހުން ގިނަވާނެ ކަމަށެވެ.\nPrevious ފައިސާ ޗާޕުކޮށްގެން ދައުރު ކުރަންވީ، ނޫނީ ސަލާމަތެއް ނުވާނެ: ނާޒިމް\nNext ކުރީގެ ލައިފްސްޓައިލް ދޫކޮށްލާ، ނޫންނަމަ މާ ބޮޑު ދަތިތަކާ ކުރިމަތިވާނެ: އަސްލަމް


Tokyo ga Baavvaa Olympics ga Badminton Event ge Technical Officialunge thereygai Shiham! | Atoll News\nޓޯކިއޯގައި ބާއްވާ އޮލިމްޕިކްސްގައި ބެޑްމިންޓަން އިވެންޓުގެ ޓެކްނިކަލް އޮފިޝަލުންގެ ތެރޭގައި ޝިހާމް!\nޝާއިޢުކުރީ: މުޙައްމަދު އަފްރާޙް ޖޫން 16, 2021, 11:35\nޓޯކިއޯގައި ބާއްވާ އޮލިމްޕިކްސްގައި ބެޑްމިންޓަން އިވެންޓުގެ ޓެކްނިކަލް އޮފިޝަލުންގެ ތެރޭގައި އަހްމަދު ޝިހާމް (ޕުޗު) ހިމަނައިފި އެވެ.\nއަންނަ ޖުލައިމަހު ޖަޕާނުގައި ފަށާ ޓޯކިއޯ އޮލިމްޕިކްސް ގައި ޕުޗު ބައިވެރިވަނީ ބެޑްމިންޓަން ވަރލްޑް ފެޑެރޭޝަނުގެ ފަރާތުން އޮލިމްޕިކްސް އަށް ކަނޑައަޅާފައިވާ 20 ޓެކްނިކަލް އޮފިޝަލުންގެ ތެރޭގަ އެވެ.\nރާއްޖޭގައި ބާއްވާ މުބާރާތްތަކުގައި ވެސް އޮފިޝަލެއްގެ ގޮތުގައި ހަރަކާތްތެރިވެ، ޒުވާނުންނަށް ނަމޫނާ ދައްކަމުން އަންނަ އަހްމަދު ޝިހާމް (ޕުޗު) ވަނީ 2017 ވަނަ އަހަރު ސްކޮޓްލޭންޑުގައި ބޭއްވި ބެޑްމިންޓަން ވަރލްޑް ޗެމްޕިއަންޝިޕްގައި ވެސް އޮފިޝަލްކަން ކޮށްފަ އެވެ. އަދި ވިއެޓްނާމްގައި 2017 ވަނަ އަހަރު ބޭއްވި ހެނޯއީ އިންޓަރނޭޝަނަލް ޗެލެންޖުގައި އޭނާ ވަނީ އޮފިޝަލްކަން ކޮށްފަ އެވެ.\nމި ޝަރަފާގުޅިގެން އެޓޯލް ނިއުސް އަށް ދެއްވި ޚާއްސަ ބަސްދީގަތުމެއްގައި އަހްމަދު ޝިހާމް ވިދާޅުވީ މިފަދަ ފުރުސަތެއް ލިބުމަކީ ވަރަށް އުފާވާ ކަމެއް ކަމަށެވެ. އަދި އަބަދުވެސް މަސައްކަތް ކުރަނީ ރާއްޖެއަށް ރީތިނަން ހޯދައިދިނުމަށް ކަމަށެވެ.\n‘ޚާއްސަކޮށް އޮލިމްޕިކްސް ރެާއްޖެ ތަމްސީލު ކުރަން ފުރުސަތު ލިބުނީމަ ވަރަށް އުފާވެއްޖެ. މިއީ ވަރަށް އުއްމީދު ކުރި ޗާންސެއް. އަބަދުވެސް ވިސްނުން ހުރޭ އަހަންނަަށް ވީ ވަރަކުން ބެޑްމިންޓަންގަ ރާއްޖެއަށް ރީތިނަން ހޯދައިދޭން.” ޝިހާމް ވިދާޅުވި އެވެ.\nމީގެ އިތުރުން އޭނާ ވިދާޅުވީ އެދާއިރާއިން ކުރިއަށް ދިއުމުގައި ބެޑްމިންޓަން އެސޯސިއޭޝަންގެ ރައީސް އަހްމަދު ނާޝިދު ވެދެއްވަމުން ގެންދަވާ އެހީތެރިކަން ހިތުގެ އެންމެ ފުންމިނުން ފާހަގަކުރާ ކަމަށެވެ.\n“ހަގީގަތުގަ މޫސަގެ އެހީތެރިކަން މިކަމުގަ ވަރަށް ބޮޑަށް ލިބޭ. އެ އެހީތެރިކަމާ ނުލައި މިހާހިސާބަށް ނާދެވުނީސްކަން ޔަގީން. އެހެންވެ، މޫސައަށް ވަރަށްބޮޑަށް ޝުކުރު އަދާކުރަން ބޭނުން.” ޝިހާމް ވިދާޅުވި އެެވެ.\nރާއްޖޭގެ އެންމެ ތަޖުރިބާކާރު އަމްޕަޔަރު، ޕުޗު އޮލިމްޕިކްސްގައި ބެޑްމިންޓަން އިވެންޓުގައި އޮފިޝިއޭޓް ކުރާ އިރު، 2016 ވަނަ އަހަރުގެ ރިއޯ އޮލިމްޕިކްސް ގައި އަލީ އަބްދުލް ކަރީމް (ޒޯލާ) ވެސް ވަނީ މި ޝަރަފު ހޯދާފަ އެވެ.\nއަންނަ މަހުގެ އޮލިމްޕިކްސްގައި ވާދަކުރުމުގެ ފުރުސަތު މިހާތަނަށް ލިބިފައިވަނީ ބެޑްމިންޓަނުން ފާތިމަތު ނަބާހާ އަބްދުލް ރައްޒާގް (ނަބާ) އާއި ސްވިމިންގ އައިޝަތު ޝައުސަން އާއި އަލީ އިމްއާން އަށެވެ. އެތުލެޓިކްސް އިން ވާދަކުރާ އެތުލީޓު ހޮވާނީ ޓައިމް ޓްރަޔަލްސްތައް ބޭއްވުމަށް ފަހު އެވެ.\nނަބާ ގެ އިތުރުން 2012 ވަނަ އަހަރު އިނގިރޭސި ވިލާތުގައި ކުރިއަށްދިޔަ ލަންޑަން އޮލިމްޕިކްސްގައި މުހައްމަދު އަޖުފާން ވެސް ވަނީ އޮލިމްޕިކްސްގައި ރާއްޖެ ތަމްސީލުކޮށްފަ އެވެ.\nނަބާ އަކީ މި ކުޅިވަރުން ރާއްޖެ ތަމްސީލުކުރާ ފުރަތަމަ އަންހެން ކުޅުންތެރިޔާ އެވެ.\nއޮލިމްޕިކްސް ބޭއްވުމަށް ތާވަލުކޮށްފައިވަނީ އަންނަ މަހުގެ 23 އިން އޮގަސްޓް 8 ވަަނަ ދުވަހަށެވެ.


ބަދަލުގެގޮތުގައި މެލޭޝިއާގެ ކުންފުންޏަކަށް7ދުވަސް ތެރޭގައި 22 މިލިއަން ޑޮލަރު ދައްކަން ޖެހިއްޖެ!\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 19 ސިކުންތު\nކުރީގެ ރައީސް އަބްދުﷲ ޔާމީންގެ ސަރުކާރުން ހުޅުމާލޭގައި 25 ބުރީގެ އިމާރާތެއް އެޅުމަށް ހަވާލުކުރި މެލޭޝިއާގެ ކުންފުންޏަކަށް ބަދަލުގެ ގޮތުގައި7ދުވަސް ތެރޭގައި 22 މިލިއަން ޑޮލަރު ދެއްކުމަށް ހައުސިން ޑިވަލޮޕްމަންޓް ކޯޕަރޭޝަން (އެޗްޑީސީ)ގެ މައްޗަށް އޭޝިއަން އިންޓަނޭޝަނަލް އާބިޓްރޭޝަން ސެންޓަރު (އޭއައިއޭސީ) އަމުރުކޮށްފިއެވެ.\n25 ބުރީގެއިމާރާތެއްގެ މައްސަލާގައި ޑަބްލިއުޒެޑްއާރު ޕްރޮޕަޓީ ބަދަލުހޯދުމަށް އާބިޓްރޭޝަނަށް ދިޔައީ މިދިޔަ އަހަރުގެ ސެޕްޓެމްބަރު މަހުގެ ތެރޭގަ އެވެ. އާބިޓްރޭޝަނުން މި މައްސަލަ ނިންމީ މި މަހުގެ ފަސް ވަނަ ދުވަހުއެވެ.\nމި ނިންމުމުގައި ވަނީ 2018 ވަނަ އަހަރުގެ މެއި މަހު ޑަބްލިއު.ޒެޑް.އާރު ޕްރޮޕަޓީން ކޮށްފައިވާ އިންވޮއިސް އަކަށް މިހާތަނަށް ވެސް ފައިސާ ލިބިފައި ނުވާ ކަމަށާއި އެހެންކަމުން އެކްސްޗޭންޖް ރޭޓުން ބަލާ ނަމަ 22,823,432.68 ޑޮލަރު ދައްކަންޖެހޭ ކަމަށެވެ. އަދި މި ފައިސާ7ދުވަސް ތެރޭގައި ދައްކަން ވެސް އެޗްޑީސީ އަށް ވަނީ އަންގައިފަ އެވެ.\nހުޅުމާލޭގެ ދެ ވަނަ ފިޔަވަހީގައި އިމާރާތްކުރާ މިއޮފީސް އިމާރާތް އެޅުމުގެ މަސައްކަތް 123 މިލިއަން ޑޮލަރަށް ޑަބްލިއުޒެޑްއާރު ކުންފުންޏާ ހަވާލުކޮށްފައި ވަނީ 2016 ވަނަ އަހަރުގެ މާޗް މަހުގަ އެވެ.\nއެހެންނަމަވެސް ރައީސް ސާލިހް ގެ ސަރުކާރުން މިމަޝްރޫއު ކުރިއަށް ނުގެންދަން ވަނީ ނިންމާފަ އެވެ. އޭރުވަނީ މި ޕްރޮޖެކްޓްގެ 20 ޕަސެންޓް މަސައްކަތާއި ޕައިލިންގެ 60 ޕަސެންޓް މަސައްކަތް ނިމިފައެވެ. އަދި ޑަބްލިއުޒެޑްއާރު ޕްރޮޕަޓީއާ މަޝްވަރާކޮށް އާބިޓްރޭޝަނުން ބޭރުން ހައްލު ކުރެވޭތޯ މަސައްކަތް ކުރާނެ ކަމަށް ވެސް ސަރުކާރުން ބުނެފައިވެއެވެ.\nތޫނު އެއްޗަކުން ހަމަލާދީ ގިނަ އަދަދެއްގެ ފައިސާ ފޭރިގެންފި\nއެޗް 78 ގްރޫޕްގެ ފަރާތުން 5000 މާސްކް ނެޝަނަލް ބޯޓިންގ އެސޯސިއޭޝަންއަށް އަށް ހަދިޔާކޮއްފި\nޢިންޑިއާއިން ދޭ ޑޮލަރު ގިނަވަނީ - ޑޮލަރު ނުލިބޭތީ މުދަލުގެ އަގުތައް އުފުލެނީ!\nބްރިޖް މަޝްރޫއަށް އިންޑިއާއިން ފައްސަތޭކަ މިލިއަން ޑޮލަރުގެ އެހީ ދިނުމަށް ނިންމައިފި\nރާއްޖެއާ އިންޑިއާގެ ކޮޗިން އާ ދެމެދު ފެރީގެ ޚިދުމަތް ފަށަނީ\nދެކުނު އޭޝިއާ ސަރަހައްދުގައި ގާއިމްކުރާ ފުރަތަމަ އެއަރ ބަބްލް ރާއްޖެއާ އިންޑިއާ އާ ދެމެދު ގާއިމްކުރަން ނިންމައިފި


Zigzag futsal cup: Rashun beyru gina kulhuntherinthkeh, magusadhu haasilveytha?\nޒިގްޒެގް މުބާރާތުގެ މެޗެއްގެ ތެރެއިން، ރަށުން ބޭރު ގިނަ ކުޅުންތެރިންތަކެއް މި މުބާރާތުގައި ފެނިގެންދޭ--\nޒިގްޒެގް ފުޓްސަލް މުބާރާތް: ރަށުން ބޭރު ގިނަ ކުޅުންތެރިން، މަގުސަދު ހާސިލުވޭތަ؟\nމިހާރު ކުރިއަށްދާ ޒިގްޒެގް އިންޓަރ އޮފީސް ފުޓްސަލް މުބާރާތަކީ ކުޅުދުއްފުށީގައި ހުރި ސަރުކާރުގެ އޮފީސްތަކާއި ކުންފުނިތަކުގެ މުވައްޒަފުންގެ މެދުގައި އެކުވެރިކަމާއި ކުޅިވަރުގެ ރޫހު އާލާކުރުމާއެކު ފުޓުސަލްއަށް ޝައުގުވެރި ކުރުވުމަށް ބާއްވާ މުބާރާތެކެވެ. އަދި މިއީ ރަށުގައި ބާއްވާ އެންމެ ގިނަދުވަސްވީ އެންމެ ފޯރިގަދަ އޮފީސް މުބާރާތްވެސް މެއެވެ. ނަމަވެސް މި އަހަރުގެ މުބާރާތުގައި ކުޅުދުއްފުށީގެ ފާހަގަކޮށްލެވޭ ނަން މަޝްހޫރު ގިނަ ކުޅުންތެރިންތަކަކަށް އެކަށީގެންވާވަރަށް ކުޅުމުގެ ފުރުސަތު ލިބިފައިވާނުވާކަން ފާހަގަކޮށްލެވެ އެވެ.\nޒިގްޒެގުން ނެރެފައިވާ ގަވާއިދުގައި ބަޔާންކޮށްފައިވާ ގޮތުން މުބާރާތުގެ މަގްސަދަކީ ކުޅުދުއްފުށީގައި ހުރި ސަރުކާރުގެ އޮފީސްތަކާއި ކުންފުނިތަކުގެ މުވައްޒަފުންގެ މެދުގައި އެކުވެރިކަމާއި ކުޅިވަރުގެ ރޫހު އާލާކުރުމާއެކު ފުޓުސަލްއަށް ޝައުގުވެރި ކުރުވުމުގެ އިތުރުން މުބާރާތެއްގައި ވާދަކުރުމުގެ ފުރުސަތު ސަރުކާރުގެ އޮފީސްތައް / ކުންފުނިތަކުގެ މުވައްޒަފުންނަށް ހޯދައިދިނުމެވެ. އަދި ސަރުކާރުގެ އޮފީސް / ކުންފުނިތަކުގެ މުވައްޒަފުން އެއްތަނަކުން ބައްދަލުވެ ގުޅުން ބަދަހިކުރުމަކީ ވެސް މިމުބާރާތުގެ މަގުސަދެކެވެ.\nއެހެންނަމަވެސް ކުޅުދުއްފުށީގެ މަޝްހޫރު ކުޅުންތެރިންތަކަކަށް އެކަށީގެންވާވަރަށް ކުޅެން ފުރުސަތު ލިބިފައިނުވާކަން ގިނަ ބަޔަކު އަންނަނީ ފާހަގަކޮށް އެކަމާ ނުރުހުން ފާޅުކުރަމުންނެވެ. އެގޮތުން ބަލާލާއިރު އެންމެ ފާހަގަކޮށްލެވެނީ މިމުބާރާތުގެ ތަށި މިލްކުކުރި ހަމައެކަނި ކެޕްޓަން، ޕޮލިސް ކުލަބްގެ ފަރުހަތު މުހައްމަދު (ފަރޭ)އަށް ވެސް ޕޮލިސް ކުލަބް މިފަހަރުގެ މުބާރާތުން ކަޓައިގެންދިޔައިރުވެސް އެއްގޮތަކަށް ވެސް ކުޅުމުގެ ފުރުސަތު ލިބިފައިނުވާކަމެވެ.\nރަށުގެ އެންމެ މޮޅެތި ކުޅުންތެރިންގެ ތެރޭގައި އަބަދުވެސް ހިމެނެމުން އަންނަ ބައެއް ކުޅުންތެރިންކަމުގައިވާ ހުސެއިން އަބްދުއްރަޝީދު (ބިގޭ)އާއި މުހައްމަދު ހަސަން (ޕޯޓޭ)އަށް ވެސް މިފަހަރުގެ މުބާރާތުގައި ކޭޕީއެލް ކަޓައިގެންދިޔައިރުވެސް ކުޅުމުގެ ފުރުސަތު ލިބިފައެއް ނުވެ އެވެ. ކޭޕީއެލްގެ އަންވަރު އާދަމްއާއި އިބްރާހިމް ހަސަން (ކުޑަ އިއްބެ)އަށް ވެސް އެންމެ އެކަށީގެންވާވަރަށް ކުޅުމުގެ ފުރުސަތު ލިބިފައިނުވާކަން ފާހަގަކުރެވޭއިރު އެކުޅުންތެރިން ވަނީ މަދުން ނަމަވެސް ދަނޑުމަތިން ފެނިފަ އެވެ. ކޭޕީއެލްގެ އަބޫބަކުރު އަލީ (ގްރީން އަބޫ) ވެސް މިމުބާރާތުގައި ޓީމުގައި ހިމެނި ކުޅެފައެއް ނުވެ އެވެ.\nއުރީދޫގެ ޓީމުގެ އަހްމަދު ނައީމް (ޔަނޭ)ވެސް މަދުމަދުން ކުޅެން އަރާފައިވީކަމުގައިވީ ނަމަވެސް އެޓީމުގެ އަހްމަދު ޒަކަރިއްޔާ (ބޮކޭ)، އަހްމަދު މުހައްމަދު އަދި އީމާން އަހްމަދަށް އެއްގޮތަކަށް ވެސް މިހާތަނަށް ކުޅުމުގެ ފުރުސަތު ލިބިފައެއް ނުވެ އެވެ. ކަސްޓަމްސްގެ އަހްމަދު އަލީ، އަހްމީމް އަލީ، މުހައްމަދު ދާއޫދުގެ އިތުރުން މުހައްމަދު ހަސަނާއި އަބްދުލްހަކީމް އުމަރަށް ވެސް މުބާރާތުގައި ކުޅުމުގެ ފުރުސަތެއް ލިބިފައެއް ނުވެ އެވެ. ކުޅެލުމުގެ ފުރުސަތު މަދުން ލިބުނު ނަމަވެސް އެންމެ އެދެވޭގޮތުގައި ކުޅުދުއްފުށީގެ ތަޖުރިބާކާރު ކުޅުންތެރިޔާ އަލީ އާދަމް ބާޑޭއަށް ވެސް ކުޅެން ފުރުސަތު ލިބިފައިނުވާކަން ފާހަގަކޮށްލެވެ އެވެ.\nދިރާގުގެ އަލީ މާއިދް އާދަމް (އަސޭ)، ޝަމްނޫޒް މުހައްމަދު ނައީމް (ޝައްމެ)ގެ އިތުރުން މުޖީބް އަލީއަށް ވެސް ކުޅުމުގެ ފުރުސަތު އެންމެ އެދެވޭގޮތުގައި ލިބިފައިނުވާކަން ފާހަގަކުރެވެ އެވެ. އަދި މިފަހަރުގެ ފެނަކަ ޓީމުގައި ހިމެނެނީ ކުޅުދުއްފުށީގެ އެންމެ ކުޅުންތެރިޔެކެވެ. އެއީ އޮފީހުން ބޭރުން ފެނަކައަށް ގެނައި ޒުވާން ކުޅުންތެރިޔާ އަޔާން އެވެ. އޭނާއަށް ވެސް އެންމެ އެކަށީގެންވާވަރަށް ކުޅުމުގެ ފުރުސަތެއް ނުލިބެ އެވެ.\nމިކަމާއި ގުޅިގެން ޓީމުތަކުގެ މެނޭޖުމެންޓަށާއި މުބާރާތް އިންތިޒާމްކުރި ފަރާތަށްވެސް އަންނަނީ ފާޑުކިއުން އަމާޒުވަމުންނެވެ. މިމުބާރާތުގައި އެންމެ ގިނައިން ރަށު ކުޅުންތެރިން ފެނުނު ޓީމުތަކަކީ ކުލަބް ކޭއާރުއެޗާއި އާރްއޭސީއެލްގެ އިތުރުން އަފީފުއްދީން އެސްއާރުސީ، އާރްޑީސީ އަދި އެސްޓީއޯ އާރްސީއާއި ކޭސީސީ އާރްސީ އެވެ. އެހެންނަމަވެސް އާރްއޭސީއެލްއާއި އެސްޓީއޯ އާރްސީގައި މަދުން ނަމަވެސް ރަށުން ބޭރު ކުޅުންތެރިން ހިމެނެ އެވެ.\nމިއީ ޒިގްޒެގްގެ 8 ވަނަ މުބާރާތަށްވާއިރު އެހެން އަހަރުތަކާ ހިލާފަށް މިއަހަރު ރަށުން ބޭރު ކުޅުންތެރިން ގިނަކަން ގިނަބަޔަކު ފާހަގަކުރަމުން އަންނައިރު މިމުބާރާތަކީ އިންސާފުވެރި މުބާރާތެއް ނޫންކަމަށް ވެސް ގިނަ ބަޔަކު ބުނެ އެވެ. އެއީ އުރީދޫ، ދިރާގު، ޕޯޓް އަދި ކަސްޓަމްސް ކަހަލަ އޮފީސްތަކަކީ މުޅި ރާއްޖޭއިން ކުޅުންތެރިން ގެނެވިދާނެ އޮފީސްތަކަށްވެފައި އަފީފުއްދީނާއި ކޭސީސީ އާރްސީ އަދި ކޭއާރުއެޗު ފަދަ ތަންތަނަކީ ހަމައެކަނި އެ އޮފީހެއްގައި މަސައްކަތް ކުރާ ބަޔަކު ޓީމުގައި ހިމެނޭނެ އޮފީސްތަކަށް ވާތީއެވެ. އެހެންކަމުން އެކަން އެހެން އޮއްވައި މުބާރާތަށް އެހެން ޓީމުތަކަށް ކުޅުންތެރިން ގެނެވުމަކީ ވަރަށް ބޮޑު ނާއިންސާފެއް ކަމަށް ގިނަ ބަޔަކު ދެކެ އެވެ.\nމިކަހަލަ ފެންވަރު ރަނގަޅު މުބާރާތެއް އޮންނަން ޖެހޭކަމަށް ގަބޫލުކުރެވުނު ނަމަވެސް ރަށު މީހުންނަށް ފުރުސަތު ގެއްލޭ ގޮތަށް މިކަން ހިނގާދިއުމަކީ ވަރަށް ބޮޑު ނާއިންސާފެއް ކަމަށް ގިނަ ބަޔަކު ދެކެ އެވެ. މުބާރާތުގެ ގަވާއިދުގައި އޮފީހުން ބޭރުން ހިމެނޭނީ ކޯޗް ފިޔަވާ އެންމެ ކުޅުންތެރިއެއްކަމުގައި ބަޔާންކޮށްފައިވެ އެވެ. އެ އޮފީހުގައި މަސައްކަތްކުރާ ރަށުން ބޭރުގެ މުވައްޒަފުން މުބާރާތަށް ގެނައި ނަމަވެސް މުޅި ޓީމަށް އެއްކޮށް ހަމަވާވަރަށް ރަށުން ބޭރުން ކުޅުންތެރިންތައް ގެނެސް، ރަށުގައި ތިބި ކުޅުންތެރިންނަށް ފުރުސަތު ގެއްލޭގޮތް މެދުވެރިވާތީ ގިނަ ބަޔަކު ހިތްހަމަނުޖެހުން ފާޅުކޮށްފައިވެއެވެ.\nނަންހާމަނުކުރުމަށް އެދި ކުޅުދުއްފުށީގެ ޖަމިއްޔާއެއްގެ އޮފިޝަލަކު ކޭއޯއަށް ވިދާޅުވީ މިފަހަރުގެ މުބާރާތުގެ މަގްސަދު އެންމެ ފުރިހަމައަށް ހާސިލްނުވާ ކަމަށާއި މުބާރާތުގެ ހުރިހާ ޓީމުތަކަށް އިންސާފުވެރިއެއް ވެސް ނޫން ކަމަށެވެ.\n"ދިރާގު، އުރީދޫ، އެމްޕީއެލް އަދި ޕޮލިހަށް މުޅި ރާއްޖެއިން މީހުން ގެނެވޭނެ. އެކަމަކު އަފީފުއްދީން، ކޭއާރުއެޗު އޮންނާނީ މިރަށުގައި އެކަނި. އެހެންވީމާ އެޓީމުތަކަށް މީހުން ނުގެނެވޭނެ. އެހެންކަމުން މުބާރާތް އިންސާފުވެރިއެއް ނޫން." ނަން ހާމަނުކުރުމަށް އެދި އޭނާ ބުންޏެވެ.\nއޭނާ ބުނީ ޕްރި މެޗް އިންޓަވިއުތަކުގައި ވެސް ކަސްޓަމްސް، އެމްޕީއެލް، ދިރާގުގެ މީހުން ކިޔާނީ ރަށުން ބޭރުން މޮޅެތި ކުޅުންތެރިން އައުމުން ލިބޭ ފައިދާތައް ކަމަށެވެ. ހާއްސަކޮށް ކަސްޓަމްސް އަދި ކޭއާރުއެޗުގެ ނަން އޭނާ ފާހަގަކުރި އެވެ.\n"އަސްލު ޓީމަށް ބޭރުން އެކަކު ގެނެސްގެން ކުޅުން އޯކޭ. އެކަމަކު މުޅި ޓީމު ރަށުން ބޭރުން އައީމާ ކުލަބް މޯލްޑިވްސް އެކޭ ނެތް ތަފާތެއް. މިރޭ އޮންނާނީ ހަމަ ކުލަބް މޯލްޑިވްސް ފައިނަލެއް." އޭނާ ބުންޏެވެ. ގިނަ ބަޔަކު ނަންހާމަނުކުރުމަށް އެދި މައުލޫމާތު ދިން ގޮތުގައި މިމުބާރާތުގެ މަގްސަދު އަސްލު މިފަހަރު ހާސިލެއް ނުވާކަމަށް ބުނެފައިވެ އެވެ. އެއީ ރަށުގެ ކުޅުންތެރިންނަށް ފުރުސަތު ގެއްލޭތީކަން ގިނަ ބަޔަކު ފާހަގަކުރި އެވެ.\nމިފަހަރުގެ މުބާރާތާ ގުޅިގެން ޓީމުތަކުގެ ބައެއް ކުޅުންތެރިންވެސް ތިބީ ހިތްހަމަނުޖެހިފަ އެވެ. ނަންހާމަނުކުރުމަށް އެދި ކުޅުންތެރިއަކު މައުލޫމާތު ދެމުން ބުނީ ކުޅުންތެރިޔަކު ބުނީ ޕްރެކްޓިސްކުރަން ރަށު މީހުން އުޅުނަސް ކުޅެން ގެނައި މާލޭ މީހުން ކަމަށެވެ.\n"ޕްރެކްޓިސް ކުރަން ތެޅުނީ ރަށު މީހުން. އެކަމު ކުޅެން ގެނައީ މާލެ މީހުން." އޭނާ ބުންޏެވެ.\nރަށުން ބޭރުން އަންނަ މޮޅު ކުޅުންތެރިންގެ ފަރާތުން ރަށު ކުޅުންތެރިންނަށް ވަރަށް ގިނަ ކަންކަން ދަސްކޮށްލަން ލިބޭކަން ފާހަގަކުރި ނަމަވެސް މިކަހަލަ ފެންވަރު ރަނގަޅު މުބާރާތެއްގައި އެކުޅުންތެރިންނާއެކު އެއްފެންވަރެއްގައި ކުޅުދުއްފުށީގެ ކުޅުންތެރިންނަށް ކުޅެން ލިބިފައިނުވާކަން ފާހަގަކޮށްލެވެ އެވެ. މި މުބާރާތަކީ ކުޅުދުއްފުށީގެ އޮފީސްތަކަށް ހާއްސަ މުބާރާތަކަށް ވާއިރު ރަށުން ބޭރުން ގެންނަ ކުޅުންތެރިންގެ ވަކި ލިމިޓެއް އޮތުން މުހިއްމުކަންވެސް ގިނަބަޔަކު ވަނީ ފާހަގަކޮށްފައެވެ. ސަބަބަކީ މުބާރާތް ވައިގައި ހިފިނަމަވެސް ރަށުގައި ތިބި ކުޅުންތެރިންނަށް އެކަށީގެންވާވަރަށް ހުނަރު ދައްކާލުވުމުގެ ފުރުސަތު ނުލިބުމެވެ.\nމުބާރާތުގައި މިގޮތަށް ކަންހިނގާކަމަށް ބުނެ ގިނަ ބަޔަކު ނުރުހުން ފާޅުކުރާއިރު ޒިގްޒެގުގެ ވައިސް ޗެއާމަން އަންވަރު އާދަމް ކޭއޯއަށް މައުލޫމާތުދިން ގޮތުގައި މުބާރާތަކީ ސަރުކާރުގެ އޮފީސް / ކުންފުނިތަކުގެ މުވައްޒަފުން އެއްތަނަކުން ބައްދަލުވެ ގުޅުން ބަދަހިކުރުމަށް ބޭއްވޭ މުބާރާތެއްކަމުން އެމަގުސަދު ވަރަށް ރަނގަޅަށް ހާސިލްވާކަމަށެވެ. އެއީ ކުޅުންތެރިންތަކެއް އައިސް އެކަކު އަނެކަކާ ބައްދަލުވެ އެކަކު އަނެކަކުގެ ކިބައިން ގިނަ ކަންތައް ދަސްވާ ކަމަށާއި އެކުވެރިކަން އާލާވާ ކަމަށެވެ. އަދި މުބާރާތުގައި ބައެއް ކުޅުންތެރިންނަށް ކުޅުމުގެ ފުރުސަތު އެންމެ އެދެވޭ ގޮތުގައި ނުލިބުނު ނަމަވެސް ހަމަ ގިނަ ކުޅުންތެރިންނަށް ކޮންމެވެސް ވަރަކަށް ކުޅެން ލިބިފައިވާކަން ފާހަގަކުރި އެވެ.\nމިރަށުގެ ކުޅުންތެރިންނަށް ޗާންސް ދިނުމަކީ އެކުޅުންތެރިޔަކު ކުޅޭ ޓީމާއި ޓީމުގެ މެނޭޖުމަންޓުގެ ވެސް ވަރަށް ބޮޑު ޒިންމާއެއްކަން ފާހަގަކޮށްލެވެ އެވެ. މިރަށުގެ ކުޅުންތެރިންނަށް ރަށުން ބޭރުގެ ކުޅުންތެރިންގެ ފަރާތުން ކަންތައްތަކެއް ދަސްވާއިރު އެކުޅުންތެރިންނާއި އެއްމާހައުލަކުން ބައްދަލުވެ ގުޅުން ބަދަހިވާކަން ވަރަށް ބޮޑަށް ފާހަގަވާ ކަމަށާއި އެމަގުސަދު ހާސިލްކުރެވޭ ކަމަށް ޒިގްޒެގުން ހާމަކުރެ އެވެ. އަދި ހަމައެއާއެކު މިމުބާރާތުގައި މިރަށު ކުޅުންތެރިންނަށް މޮޅެތި އެކި ފެންވަރުގެ އެކި ސަރަހައްދުގެ ކުޅުންތެރިންނާއި ބައްދަލުވެ ކަންކަން ދަސްކޮށް އެކުވެރިކަން އާލާކުރުމުގެ ފުރުސަތު ލިބިގެންދަނީ ޒިގްޒެގުގެ މުބާރާތުގެ ސަބަބުންކަމަށް ޒިގްޒެގް ޖަމިއްޔާއިން ބުނެ އެވެ.\nއަދި ހަމަ މިރަށުގެ ކުޅުންތެރިންނަށް ފުރުސަތު ނުލިބުން މިއީ އިންތިޒާމުކުރާ ފަރާތުގެ މައްސަލައެއް އެކަނި ނޫންކަން ފާހަގަކޮށްލެވެ އެވެ. ޓީމުތަކުން ވެސް މިރަށު ކުޅުންތެރިންނަށް ވުރެ ރަށުން ބޭރު ކުޅުންތެރިންނަށް އިސްކަންދެ އެވެ. މިފަދަ ގޮތަކަށް މުބާރާތް ބާއްވާނަމަ ރަށުގެ ކުޅުންތެރިންނަށް ވެސް އެކުޅުންތެރިންނާއެކު މުބާރާތެއްގައި ވާދަކޮށްލުމުގެ ފުރުސަތު އެންމެ އެކަށީގެންވާގޮތުގައި ލިބެންޖެހޭނެ އެވެ. އަދި އެކުވެރިކަން އާލާވެ ގުޅުން ބަދަހިވެ ކަންކަން ދަސްކޮށްލަން ލިބުނު ނަމަވެސް މިރަށުގެ ނަން މަޝްހޫރު މޮޅެތި ކުޅުންތެރިންނަށް ފުރުސަތު ގެއްލި ރާއްޖޭގެ މޮޅެތި ކުޅުންތެރިންނާއެކު މިކަހަލަ ފޯރިގަދަ ބޮޑު މުބާރާތެއްގައި ވާދަކޮށްލުމުގެ ފުރުސަތު ގެއްލިގެންނުވާނެ އެވެ.


އުންމީދު ގިނާހޮދިން ވާހަކަތެކެއް.Mikal News\nއުންމީދު ގިނާހޮދިން ވާހަކަތެކެއް.\n16 މާރިޗު 2019, 17:45 |\nއެ ވާހަކާއު އަޑޮ އިވުނާ ހަގީގަތިއަސް ފުންކޮހޮ ވިސްނާލަންނަ މަޖުބޫރުވީ ވާހަކައެއް. ވަރަހަ އާދައިގެ ގޮތެކި އިވުން އެހެންފަހެނާސް އަސަރޮ ހީށި، ފުން ވާހަކައެއް. ހަގީގީ މަންޒަރޮއާ ގުޅުން ހީށި، ހުށިހައި ފަންތިއައްކާ ގިންތިއަކަސް މުހިންމު ފެލާވަޅައް ދިން ވާހަކައެއް.\nދައްކަންނަ މި ހިނގާ ވާހަކާކީ މިދާއްރެއި ހޯދަޑި ބޭވީ ކަންމައްތެ ބައްދަލްވުމެކި އުތުރު ދާއިރައި ކެންޑިޑޭޓު ދޮންބެއަ ފާފުކަ ކެޅަ ޚާއްސަ ނުކުތައެކި ވާހަކަ.\nތެދެއް، ސަގާފީ ގޮތެން ގަބޫލްވެފޭ އޮންނައީ ވަކި ކަހަލަ މަގާމުތެކަހަ ގިއެންނޭ ވަކި ފެންވަރެކި ވަކި އާއިލާތެކެކި ބައެކެންނަ ކަމަހަ. ވަކި ގޭނޑިތެކަކީ ފެށުނީއްސުރެން ވަކި ބައެކެންނަ ނުންވީ ނީރީނދެވެންނެން ލިކަހަ ސިލްޖަހާފޭ ތިއޭނ ގޭނޑިތެކައް ކަމަހަ.\nދޮންބެއަ އެ ރެއި ދެއްކީ ވާހަކައި ފާފުކަކެޅަހެން އަދޮ މިވެނީ އެ މަންޒަރޮ ބަދަލްވެފޭ. ދޮންބެއަ ކަހަލަ މީހަކު އަފުން އެންމެން ބަލާގެން އަފުންގެ ފަރާތެން ވަކާލާތުކޯ ބަހަ އިއްވަންނެން މީހަކު ކަމުގައި ހަދަންނަ މަސައްކައު އަދޮ އަފުން މި ކެރާނ ކެރުމަކީ އެންމެ ދެރަ މީހާށާސް އުންމީދު ލިބުން ކަމެއް. ކޮއި މީހަކުށާސް އެމީހާގެ އަޚްލާޤީ މިންގަނޑޮ ރިވެތި ހަމަތެކެއި މައްތެން ބައްޓަން ކޯލެވީގޭފަހެނާ މީހުންގެ މެދެއި މަގުބޫލް މީހަކުށަ، މީހުން ބަލާގަންނާހިން ކަހަލަ މީހަކުށަ، މީހުން ހެއު އެދޭ ކަހަލަ މީހަކުށަ މީހުން ރުހޭ ކަހަލަ މީހަކުށަ ވެވީއެންނެން.\nދޮންބެއާކީ މާ މައްތެ އާއިލާކުން އާ ވާރިސެއް ނުން. ދައޮލަތި މައްތެ މަގާމުތެއް ފުރަމުން އާ އަމާކު ނުވަތަ ބަފާކުގެ ދާރެއް ނުން. އަޑޮ ގަދަ މީހުން ރުއް ގިނަ ކެރާނ އުސޫލެން ބޮނޑޮ ބަހަ އުކަމުން ރައްޔަތުންގެ އެތެރެ އަޑޮ ހަރޮ ކެރަމުން ވޭނޑުން އާއިލައެކި މީހެކިސް ނުން. އަފުން ގިނަ މީހުން ކަހަލަ ދެރަ ނިކަމެތި އާއިލައެކި ދެރަ ކަލޯއެއް. އާދައިގެ ދިރީވޭނޑުމެކި ވޭނޑިމުން އޭނ މީހެއް.\nއެހެން ފަހެނާސް، އަދޮ ދޮންބެއަ ވެނީ އެތެއް ބައެކެންގެ ހިއް ފަތަހަ ކޯފޭ. އެތެއް ބައެކެންގެ ލޯބި ހުއާ ތާއީދު ހުއާފޭ. ރުހުން ހުއާފޭ. ސިޔާސީ މައިދާނީ ދޮންބއަގެ ފާ ހަރޮކޯ، ބަހަ ވިކޭނ މީހަކުގެ ދަރަޖަ ހުއާފޭ. ކަން މިހެން ދިމާވެންނަ ވީ ސަބަބޮތެއް ބައިވަރޮ. ދޮންބެއާކީ އެއް ދުވަހެކިއަސް ކުލާކަހަ ދަރަޖާކަހަ ތަފާތު ކެރާނ މީހެއް ނުން. ވަކި އަވަށަކަހަ ނިބަލާ ވަކި އާއިލާކަހަ ނިބަލާ އިކި ފަންތިއެ އިކި ފެންވަރި މީހުންނާ ގުޅުން ބާނ މީހެއް. އެހީ އެކަހަ ނުންވީ ކަމަކަހަ އެދީގެން އޭނ ކޮއި މީހަކުށާސް ލިބޭނ މިންވަރެން ދިނުން އެއްތައް ދެމުން އޭނ މީހެއް.\nދޮންބެއަގެ ތަފާތު ނިކެރުންމާ އެކުވެރި ގޮއްގަނޑޮއާ ކަންކަމި ބައިވުންމާ ގުޅުން ބޭވުމުގެ ނަތީޖާއެއްގެ ގޮތެން އަދޮ މިޅި ރަށަސް ދޮންބެއާއްޓަކައި ފަޚުރުވެރިވޭ. ދޮންބެއަގެ އާއިލީ ފެންވަރަކަހަ ގައިކުލާކަހަ ގަބޫލް ކެރާނ ފިކުރަކަހަ މީހޫ ނިބަލައްތަ.\nދޮންބެއާކީ ކޮންމި ފަދަ އާއިލައެކި ކޮންމި ގޭކި މީހަކުށަ ވިޔަސް އަދޮ ދޮންބެއާކީ ދާއިރައިއަސް މިޅި ރަށިއަސް އުންމީދަކަހަ މި ވެނީ ވެފޭ.\nމި ލިކަހަ މަސައްކައް ވެގޭފަހޭނ ކޮއި މީހަކުއީއަސް ކޮންމި ހިސާބަކަހަސް ގީއެންނެން މީހަކުކަން ދޮންބެއަ އެ ވެނީ ދައްކާފޭ. ދޮންބެއާކީ ނަމޫނާއެއް. ޒުވާނުން، ހެދެމުން އޭނ ކޫދުން މިސާލާއް ކަމުގައި ބަލާގަންނަހަ ވީ ނަމޫނާ ތައްގަނޑެއް. އަފުން އެންމެންނަ ހީށި އުންމީދެއް.\nUncategorized |0ކޮމެންޓް


BREAKING: Lankage Airport Bandhukoh, Etherevun Manaakohffi - Vaguthu\nލަންކާގެ އެއާޕޯޓް ބަންދުކޮށް، އެތެރެވުން މަނާކޮށްފި\nބަންޑާރަނައިކަ އިންޓަނޭޝަނަލް އެއާޕޯޓު.\nސްރީލަންކާގެ ބަންޑާރަނައިކަ އިންޓަނޭޝަނަލް އެއާޕޯޓް ބަންދުކޮށް، ވައިގެ މަގުން އެ ގައުމަށް މީހުން އެތެރެވުން މަނާކޮށްފިއެެވެ.\nއަވަށްޓެރި ލަންކާއިން ކޮވިޑް-19 ފެތުރުން ކޮންޓްރޯލް ކުރުމަށް އެއާޕޯޓް ބަންދު ކޮށްފައިވާއިރު އެ ގައުމުން މިދިޔަ ހަފްތާގެ ތެރޭގައި ވަނީ ދިވެހިން ހިމެނޭ ގޮތަށް އޮންއެރައިވަލް ވިސާ ދިނުން ވެސް މެދު ކަނޑާލާފައެވެ.\nލަންކާ އެއާޕޯޓް ބަންދު ކޮށްފައިވާކަން ހާމަ ކޮށްފައިވަނީ އެ ގައުމުގެ ވިޔަފާރި އާ ބެހޭ މިނިސްޓްރު ވިމަލް ވީރަވަންޝާއެވެ. އޭނާ ކުރައްވާފައިވާ ޓުވީޓުގައި ވިދާޅުވެފައިވަނީ ކޮވިޑް-19 އާއި ގުޅިގެން އެހެން ގައުމުތަކުން އަންނަ ހުރިހާ ފްލައިޓްތަކެއް ހުއްޓާލުމަށް އެގައުމުގެ ރައީސް ގޯޓަބަޔާ ރާޖަޕަކްސާ ނިންމާފައިވާ ކަމަށެވެ.\nނަމަވެސް އެއާޕޯޓް ބަންދުކޮށްފައިވަނީ ކިހާ މުއްދަތަކަށް ކަމެއް އޭނާ ހާމަ ކޮށްފައެއް ނުވެއެވެ.\nލަންކާގައި މި ވައިރަސް ފެތުރެމުން އަންނާތީ އެކަމަށް އަޅާނެ ފިޔަވަޅުތައް ހާމަ ކުރުމަށް އެގައުމުގެ ރައީސް މިރޭ ގައުމާ މުހާތަބު ކުރުމަށް ވަނީ ނިންމާފައެވެ.\nލަންކާގައި ކޮވިޑް-19 މިހާތަނަށް 21 މީހެއްގެ ގައިން ފެނިފައިވާ އިރު، 200 އަށް ވުރެ ގިނަ މީހުން މިހާރު ތިބީ އޮބްޒަވޭޝަންގައެވެ. ލަންކާގައި އެންމެ ފަހުން ކޮވިޑް-19 ފެނުނީ 13 އަހަރުގެ ކުއްޖެއްގެ ގައިންނާއި 50 އަހަރާއި 37 އަހަރުގެ މީހެއްގެ ގައިންނެވެ.\nމިވެރިން ވެލާނާ އެއަރޕޯޓް ބަންދުނުކޮށް މިއުޅެނީ މޯދީގެ އިޝާރާތަކަށްބާ! މިއޮއްވަރަށް ބަލިމީހުންތަށް އެތެރެވާއިރު ކަހާލިތަން ހިރުވާވެސް ނުލާ!އެޗްޕީއޭ އެކޭ ކިޔަކިޔާ އެތިބެނީ! މިއީގައުމަށް ދިމާވެގެން އުޅޭ ބަލާވެރިކަމެއް ކަން ނޭގެނީބާ!\nމާޗް 17, 2020 18:59\nޕްލީޒް އެއާރޕޯރޓް ބަންދުކުރޭ 14 ދުވަހަށް ޕލޒ


ތިން މެޗުން މޮޅުވެ އެމް.އެން.ޔޫ.ބީ.އެސް ފައިނަލަށް – MNUSU\nތިން މެޗުން މޮޅުވެ އެމް.އެން.ޔޫ.ބީ.އެސް ފައިނަލަށް\nby BSSA MNUSU\n18 އޮކްޓޯބަރ ވީ ބުރާސްފަތި ދުވަހު ފެށުނު އެމް.އެން.ޔޫ.އެސް.ޔޫ އިންޓަރ ފެކަލްޓީ ބަހުސް މުބާރާތުގެ ފައިނަލަށް އެމް.އެން.ޔޫ.ބީ.އެސް ޖުމްލަ6ޕޮއިންޓާއެކު ދަތުރުކޮށްފިއެވެ.\nޖުމްލަ ހަތަރު ފެކަލްޓީއަކުން ބައިވެރިވެގެން ކުރިއަށްދާ މި މުބާރާތުގެ ފައިނަލް ކަށަވަރުކޮށްފައިވަނީ އެމް.އެން.ޔޫ.ބީއެސް އާއި އެފް.އީ އިންނެވެ.\nލީގު އުސޫލުން ކުރިއަށްދިޔައިރު ފުރަތަމަ ބުރުގައި އެމް.އެން.ޔޫ.ބީ.އެސް ވާދަކޮށްފައިވަނީ ސްކޫލް އޮފް ނާރސިންގެ ޓީމާއެވެ. ”ދިވެހިރާއްޖޭގެ ތަރައްޤީއަށް އެންމެ މުހިއްމީ އެއްފަސްކުރުމެވެ.“ މި މަޢުޟޫއާއި ދެކޮޅަށް ބަހުސްކޮށް އެމް.އެން.ޔޫ.ބީ.އެސްގެ ޓީމް ބަހުސް ކާމިޔާބުކުރީ 828 ޕޮއިންޓުންނެވެ.\nދެވަނަ ބުރުގައި ފެކަލްޓީ އޮފް އާރޓްސްގެ ޓީމާއި ދެކޮޅަށް އެމް.އެން.ޔޫ.ބީ.އެސް ވަކާލާތުކޮށް ބަހުސް ކާމިޔާބު ކުރީ 954.5 ޕޮއިންޓުންނެވެ. މި ބަހުސްއިން އެންމެ މޮޅު ބަހުސްކުރުންތެރިޔަކަށް ވެސް ހޮވިފައިވަނީ އެމް.އެން.ޔޫ.ބީ.އެސްގެ ޓީމުން ފާތިމަތު މާޝާއެވެ. މި ބަހުސްގެ މަޢުޟޫއަކީ ”ދިވެހި އިޤްތިޞާދުގެ މުސްތަޤްބަލަކީ ދިވެހި މަސްވެރިކަމެވެ.“ އެމް.އެން.ޔޫ.ބީ.އެސް ވަކާލާތުކުރީ މަޢުޟޫއާއި ދެކޮޅަށެވެ.\nދެ ބަހުސްވެސް ކާމިޔާބުކޮށް އެމް.އެން.ޔޫ.ބީ.އެސް ފައިނަލް ކަށަވަރުކުރުމަށްފަހު، ފައިނަލްގައި ވާދަކުރަން ހަމަޖެހިފައިވާ އެފް.އީގެ ޓީމާއި ރޭގައި ވަނީ ބައްދަލު ކޮއްފައެވެ. ރޭ މަޢުޟޫއާ އެއްކޮޅަށް ބަހުސްކުރި އެމް.އެން.ޔޫ.ބީ.އެސް ޓީމުން ވަނީ “ ދިވެހިރާއްޖޭގައި ބިދޭސީން ގިނަވުމީ މިނިވަންކަމާއި ޤައުމިއްޔަތަށް ހުރި ނުރަށްކަލެއް“ ކަން ސާބިތުކޮށްދީ 868 ޕޮއިންޓުން އެފް.އީގެ މައްޗަށް ކުރިހޯދާފައެވެ. މިބަހުސްގެ އެންމެ މޮޅު ބަހުސްކުރުންތެރިޔަކަށް ހޮވިފައިވަނީ އެމް.އެން.ޔޫ.ބީ.އެސްގެ ޓީމުން ފާތިމަތު މާޝާއެވެ.\nއެމް.އެން.ޔޫ.އެސް.ޔޫ އިން އިންތިޒާމްކޮށްގެން ކުރިއަށް ގެންދާ މިބަހުސްގައި އެމް.އެން.ޔޫ.ބީ.އެސް އިން ބައިވެރިވި މީ ފުރަތަމަ ފަހަރެވެ. މިއަހަރުގެ މި މުބާރާތުގެ އިސް ފަނޑިޔާރަކީ އަލްއުސްތާޛް މުޙައްމަދު ޔާމީން އިބްރާހީމެވެ. އަދި ފަނޑިޔާރުންގެ ގޮތުގައި ދެންތިއްބަވާނީ އަލްފާޟިލް މުޙައްމަދު ޝިފާން، އަލްއުސްތާޛް މުޙައްމަދު ޖައުޝާން ޝަރީފް އަދި އަލްފާޟިލް އަލީ އަމީރެވެ.\nއެމް.އެން.ޔޫ.އެސް.ޔޫ އިންޓަރ ފެކަލްޓީ ބަހުސް މުބާރާތުގެ ފައިނަލް މިރޭ 8:05 ގައި ފެށުމަށް ހަމަޖެހިފައިވާއިރު އެމް.އެން.ޔޫ.ބީ.އެސްގެ ޓީމަށް ސަޕޯޓުކުރުމަށް ވީހާވެސް ގިނަ ދަރިވަރުން މިރޭގެ ބަހުސް އަށް އައުމީ އެމް.އެން.ޔޫ.ބީ.އެސް.އެސް.އޭގެ ވަރަށްބޮޑު އެދުމެކެވެ. މިރޭގެ ބަހުސްގައި އެމް.އެން.ޔޫ.ބީ.އެސްގެ ޓީމް ވަކާލާތުކުރާނީ “ ހިތަށް އެންމެ ބޮޑަށް އަސަރުކުރާނީ، އިޝްޤީ ލޯތްބެއް ބީވުމުންނެވެ“ މި މަޢުޟޫއާއި ދެކޮޅަށެވެ.\nލިޔުނީ: ފާތިމަތު ޒަހްރާ (އެމް.އެން.ޔޫ.ބީ.އެސް.އެސް.އޭ، މީޑިއާ ކޯޑިނޭޓަރ)


Barudhanugai 500 KG Huri Meehaa6Aharu Fahun Hingan Fashaifi - Vaguthu\n2 މަސް ކުރިން ( ނޮވެމްބަރު 2, 2021 )\nސައުދި އަރަބިޔާއަށް ނިސްބަތްވާ ބަރުދަނުގައި 500 ކިލޯ ހުރި މީހަކު ފަލަވުުމުގެ ސަބަބުން ނުހިނގި ހަ އަހަރު ވަންދެން ހުރުމަށްފަހު، ހިނގަން ފެށީ ކުރި ކާމިޔާބު އޮޕަރޭޝަނަކަށް ފަހުއެވެ.\nއޭނާގެ އޮޕަރޭޝަންގައި 60 އަށްވުރެ ގިނަ ޑޮކްޓަރުންނާއި، ނަރުހުންނާއި، ޓެކްނީޝަނުން ބައިވެރިވެފައިވެއެވެ.\nއޭނާއަށް މިހާ ދުވަސް ވަންދެން ނުހިނގިފައި ހުންނަން ޖެހިފައި ވަނީ މާބޮޑަށް ބަރުވުމުގެ ސަބަބުން ހެލިފެލިވެ އުޅެން ދަތިވެފައިވުމުންނެވެ.\nސައުދީ ސޮސައިޓޯ ފޯ އެންޑޮސްކޯޕިކް ސާޖަރީ އަބްދުﷲ އަލް ދަހްޔާން ވަނީ އެ މީހާ ހިނގާ މަންޒަރު ފެންނަ ވީޑިއޯއެއް ޓްވީޓާގައި ހިއްސާ ކޮށްފައެވެ. އެ ވީީޑިއޯ ފެނިގެން ދަނީ އޭނާ ހިނގަން ފެށުމުން ޑޮކްޓަރުން އޭނާއަށް ތަރުހީބު ދޭ ތަނެވެ.\nالحمد لله منصور الشرارى من بعد عدم مشيه لمدة ٦سنوات وسمنة أقعدته وقبل بالمدينة الطبية الجامعية لجامعة الملك سعود منذ٣اشهر بدأت بعلاج طبيعى ورياضة وحمية واجريت العملية من شهر وهو الآن يستعد الرجوع لاهله جهد أكثر من٦٠طبيب وممرض وفنى.وليس جهد شخص ولكن جهد الجميع. pic.twitter.com/k5oxeVoPr4\n— ا.د.عبدالله الضحيان (@ALDhoheyan) October 26, 2021\nއޭނާ ވަނީ، މަންސޫރު އަލް ޝަރާރީ ނަމަކަށް ކިޔާ މި މީހާއަށް ހަ އަހަރު ފަހުން ހިނގަން ފެށުމުން އެކަމާއި ވަަރަށް އުފާވެރިފައިވާކަން ހާމަކޮށްފައެވެ. އެގޮތުން މީގެ ތިން މަސް ކުރިން އޭނާ އަށް ފިޒިކަލް ތެރެޕީ ދޭން ފެށި ކަމާއި، ކުޅިވަރައީ ހާއްސަ ޑައިޓެއް ފެށި ކަމަށްވެސް ބުނެފައި ވެެއެވެ. އަދި އޭނާގެ ކާމިޔާބު އޮޕަރޭޝަނެއް ކޮށްފައިވާ ކަމަށްވެސް ޑރ. ބުނެފައި ވެއެވެ.\nމިހާރު އޭނާ ތައްޔާރުވަމުން ދަނީ އާއިލާ ކައިރިއަށް ދިއުމަށެވެ.\nނޮވެމްބަރު 2, 2021 14:12\nކުރީ ކޮންކަހަލަ އޮޕަރޭޝަނެއްކަންވެސް އިނގޭނަމަ!!!\nނޮވެމްބަރު 2, 2021 14:18\nޥަރަށް ޝައުްުވެރި މަޢުލޫމާތެއް، މި ޕޭޝެންޓް އޮޕަރޭޝަންކުރި ހޮސްޕިޓަލަކާއި ކުރީ ކޮންކަހަލަ އޮޕަރޭޝަނެއްކަމާއި ޑައެޓާއި އަދި ކަސްރަތުގެ މަޢުލޫމާތުވެސް ހޯދައިގެ ލިޔެލިނަމަ މަޢުލޫމާތު ބޮޑަށް ފުރިހަމަވީސް ނޫންތޯ؟؟؟


ދުންފަތާއި ސިއްޙަތް — Ihavandhoo.com\n24 ސެޕްޓެމްބަރު 20130ޢަބުދުﷲ ޙަމީދު\nދުންފަތުގެ އިސްތިއުމާލުކުރުމުން ސިއްހަތަށް ގެއްލުންވެޔޭ ބުނުމުން އެކަން ގަބޫލުނުކުރާ މީހުން އަދިވެސް މަދުން ނަމަވެސް އަހަރެމެންގެ ތެރެއިން ފެންނަމުން ދެއެވެ. ސިނގިރޭޓު، ބިޑި ބޭނުންކުރިއަސް ނުކުރިއަސް އަޖަލު ހަމަވީމަ މަރުވާނޭ އެމީހުން ބުނެއެވެ. ސިނިގިރޭޓު، ބިޑި ބޭނުން ކުރިއަސް ނުކުރިއަސް ފުއްޕާމޭ ހަލާކުވެދާނޭވެސް އެމީހުންގެ ބައެއްމީހުން ބުނެއެވެ. އެމީހުންގެ ވާހަކަތައްވެސް ދޮގެއް ނޫނެވެ. އެހެންނަމަވެސް ދުންފަތުން އިންސާނާގެ ސިއްޙަތައް އެތައް ގެއްލުންތަކެއް ކުރިމަތިވާކަން ދެނެގަންނަން ޖެހެއެވެ.\nތަފާސްހިސާބުތަކުން ދައްކާގޮތުގައި ކޮންމެ އަހަރަކު އެމެރިކާއިން އެކަނިވެސް 430000 މީހުން ދުންފަތާއި ގުޅުންހުރި ބަލިތަކުގައި މިދުނިޔެ ދޫކުރެއެވެ. މުޅިދުނިޔެއަށް ބަލާއިރު މިއަދަދު އެތައް ގުނައަކަށް އިތުރުވެފައި ވެއެވެ. މިހިސާބުތަކާއި އެކު އެންމެ ހިތާމަކުރުވަނިވި ކަމަކީ އެތައް މިލިއަން މީހުން އަދިވެސް ދުންފަތުގެ އިސްތިއުމާލު ކުރަމުން ދާކަމެވެ. އެމީހުން އެދަނީ މަޑުމަޑުން އެމީހުންގެ ހަށިގަނޑު ހަލާކު ކުރަމުން ނެވެ. ނިކޮޓިން ގެ އިތުރުން ސިނގިރޭޓުގައި އިންސާނާގެ ހަށިގަނޑު މަޑުމަޑުން ވިހަކުރުވަމުންދާ ތަފާތު 20 ވައްތަރެއްގެ ކެމިކަލް އެކުލެވިފައި ވެއެވެ. މިކެމިކަލް ތަކަކީ އެއެއްޗެތީގެ ސަބަބުން ކެންސަރަށް މަގުފަހިކުރުވާ ކެމިކަލްތަކެކެވެ.\nދުންފަތުގެ ނުރައްކާތެރިކަމުގެ ވާހަކަދައްކާއިރު އެނގޭ އެންމެ ބޮޑު ހަޤީގަތަކީ ދުންފަތުގެ ސަބަބުން އެންމެ ބޮޑަށް ގެއްލުން ފޯރަނީ ފުއްޕާމެއަށް ކަމެވެ. ނަމަވެސް ދުންފަތުގެ ސަބަބުން ހިތަށް ކުރާ އަސަރުވެސް ކުޑަނޫންކަން ޑަކުޓަރުންނަށް މިހާރުވަނީ ހޯދިފައެވެ.\nމިގޯސް އާދާގެ ސަބަބުން އިންސާނާގެ ދިފާޢީ ނިޒާމަށްވެސް އެކަމުގެ އަސަރު ފޯރައެވެ. ނަތީޖާއެއްގެގޮތުން ސިނގިރޭޓާއި ރައްޓެހި މީހުންނަކީ އެކިކަހަލަ ޖަރާސީމަށް ވަރަށް ނާޒުކުބަޔަކަށް ވެގެން ދެއެވެ. ދުންފަތުގެ ސަބަބުން ޖެހޭ އެހެން ބަލިތަކަށް ބަލާއިރު ތައިރޮއިޑު، އަނގާގެ ކެނސަރު، ކަރުގެ ކަރާއި ނޭވާލާ ނިޒާމުގެ ކެންސަރު، ނިއުމޯނިއާ، އާސްތްމާ، ގޮހޮރާއި ބަނޑުގެ ކެންސަރު އަދި ލޫކީމިއާ ފަދަ ބަލިތައް ހިމެނެއެވެ. މިލިއުމުގައި މިހިމަނާލީ ދުންފަތުގެ ސަބަބުން ޖެހޭ ބަލިތަކުގެ ތެރެއިން ބައެއް ބަލިތަކުގެ ލިސްޓެކެވެ. ޑަކުޓަރުން ބުނާގޮތުން މިލިސްޓު ވަރަށް ދިގުވާނެއެވެ.\nދުންފަތުގެ ސަބަބުން އިންސާނާއަށްކުރާ ފައިދާއެއް ނެތްހިނދު، ދުންފަތުގެ ގެއްލުންތަކާއިމެދު ވިސްނުމަށްފަހު ލަސްނުވަނީސް ދުންފަތާއި ދުރުވުން ކީއްތޯއެވެ.